qundao/data-zh-poetry huggingface dataset:
荆人田芝来年老好事所居城南隅瓦屋三楹小庭曲砌杂莳花竹性喜蓄锦石贮以瓷盆清泉涵之因状命名乞余分咏余以其名不雅不欲作诗重违其请赋一章以示意
作者：查慎行
朝代：清
体裁：古风

风日媚冬暄，行行历郊陆。登高三百步，埤堄转城曲。墙头见鹊巢，老树出修竹。叩门得小憩，寄兴抵岩谷。白须揖相迎，一笑情已属。小庭容旋马，辟径故蟠伏。插篱竹架格，对面植花木。隔帘霜气清，老叶冬犹绿。井然见位置，颇未嫌局促。琴书了无尘，几榻净如浴。清泉贮磁斗，浮面不盈匊。累累锦石圆，纹理细可瞩。纷纷誇示客，手点口品目。寓形穷想像，比喻借金玉。余笑戏谓翁，此事取远俗。有生经丧乱，奇货手翻覆。锦绣拆麟凤，珠玑裂奁轴。君家茅堂清，枅栱无改筑。收藏恃无恙，彼好非此蓄。奈何清玩具，反以秽名辱。托名丧其实，石意恐不欲。何如两相忘，碌碌复碌碌。
荆南秋尽野鹤群飞杨公有诗属余并作
作者：查慎行
朝代：清
体裁：古风

远游望滇黔，万里方汗漫。中途得小憩，朝爽快清盻。野鹤亦出游，声闻自天半。来从纤霓端，倏过芦花岸。纷纷排雁陈，一一作鱼贯。或前如导引，后者敢奔窜。成群似得朋，独往宁无伴。感通在声气，形影有聚散。应防凡鸟嗤，未怕弋者篡。那将閒人目，送汝入霄汉。岂无好爵縻，乘轩方好战。当年羊叔子，坐镇示閒晏。可怜烟霞姿，曾作耳目玩。氋氃驱对客，妙舞耻轻炫。故泽今重来，华表如再见。但令铩双�，警露报昏旦。拾粒仰稻粱，野性恐不惯。耸身托风驭，毛骨庶可换。我欲从之游，招手已难唤。
荆州与杨语可别
作者：查慎行
朝代：清
体裁：七言律诗

一身万里逐南征，八口村居累不轻。入幕稍酬宾主分，劝餐真见弟兄情。雨清江馆啼猿梦，天阔砧乡去雁程。莫怪从军还作赋，仲宣楼畔尚徵兵。
荆州兄移寓懒眠胡衕篱落林亭颇饶幽致留余过夏归计未成三章遣兴并索西厓西斋共和之·其一
作者：查慎行
朝代：清
体裁：七言律诗

且喜金家住帝都，未应回首忆江湖。燕辞旧社三年主，鸦乳新巢四月雏。旁舍几楹通曲折，轻纱一障隔模糊。君看膝上王文度，也爱将车入画图。
荆州兄移寓懒眠胡衕篱落林亭颇饶幽致留余过夏归计未成三章遣兴并索西厓西斋共和之·其三
作者：查慎行
朝代：清
体裁：七言律诗

两株嘉树赋婆娑，老爱流光静里过。淡入茶烟新月上，浓交棋局绿阴多。叶声欹枕潇潇雨，帘影摇窗瑟瑟波。莫遣诗成传好事，和章祗许共羊何。
荆州兄移寓懒眠胡衕篱落林亭颇饶幽致留余过夏归计未成三章遣兴并索西厓西斋共和之·其二
作者：查慎行
朝代：清
体裁：七言律诗

位置槎枒荦确间，庭除小步得跻攀。心如井底无波水，云肖城头没骨山。三径未成聊寄迹，一枝暂息好乘閒。难抛载酒联吟伴，或恐花时费往还。
荆州护国寺古鼎歌
作者：查慎行
朝代：清
体裁：古风

临淮王气日荡摩，东吴西汉两烛蛾。天教禹鼎归一统，扫荡不再烦矰碆。煌煌开基自建邺，丰沛大风时作歌。金枝玉叶出九塞，带砺锡誓如山河。荆州要害古重镇，水合沱沣山岷嶓。亲藩改封颁重器，汾阴宝气移腾那。辽宫北望四千里，辇致远自清泥埚。吴牛回首喘甫定，辟易罔象潜蛟鼍。中容百石外菌蠢，价重奚啻干鋗锅。白日蓬蓬霱云起，清宵馤馤香烟和。百馀年间封未绝，嗣王拱璧垂泪緺。力营梵寺觊祈福，丹碧插汉高嵬峨。栈齴层级叠阶砌，罘罳绘藻连重阿。明珠百八缀璎珞，黄金丈六装韦驮。凭将此鼎配清供，位置端正平无颇。千林散花传薝卜，七叶覆影依�椤。居人空巷竞顶礼，一日万手争摩挲。年深馀润溢精采，斑驳青绿纹成螺。厥初赐额号护国，岂意国步旋跌蹉。西北忽传盗群起，转掠卬僰摇牂牁。丛祠狐鸣妖庙火，雄王雌霸纷么䯢。公然出狭入旷衍，楚境旁突其谁何。凫毛东浮蔽大海，辕尘南下惊纤萝。红巾方见剧贼走，白�又报官军过。红莲幕乏庾长史，碧油幢引杨沙哥。庙廷无人经略拙，覆餗折足遑知他。北门吠犬失利苾，南徼跕鸢悲伏波。简书右方半涂改，泮水左耳全欺讹。中军但思挺鹿豕，列阵孰肯领鹳鹅。九州聚铁铸一字，百金立木招群魔。腰间大弓肃肃羽，掌上利剑霍霍磨。湿梢积尸填巨壑，洗城漂血生盘涡。乌飞白头窜帝子，马挟红粉啼宫娥。鲁藏大盗窃宝玉，武库烈焰燔雕戈。玉鱼晨穿赤蚁穴，金虎夜落毛虫窠。神焦鬼烂逃后羿，天惊石破愁皇娲。王坤惊听或渗漏，诺皋载纪从讥诃。是时古鼎乃无恙，畴役丁甲来撝呵。乾坤元黄蚁旋磨，日月来往龙腾梭。尔来一瞬四十载，渚宫巳长油油禾。昆明土灰识烧劫，铜仙泪雨收滂沱。城中故物仅留此，坐阅人代成飞柯。金刚宝杵卫帝释，彫篆石碣敲头陀。残僧近前为指点，词客好事空吟哦。吁嗟兮沧桑变易等閒耳，区区一物奚足多。
荆州杂诗六首·其一
作者：查慎行
朝代：清
体裁：五言律诗

要害西南最，乾坤百战馀。孤城还矢石，陈迹遂丘墟。白日吹笳外，枯风落木初。暂来戎马地，惭愧得安居。
荆州杂诗六首·其三
作者：查慎行
朝代：清
体裁：五言律诗

中山存后裔，失路亦依刘。大局分三国，深心借一州。图王须得势，割据岂同仇。满眼俱豚犬，应思孙仲谋。
荆州杂诗六首·其二
作者：查慎行
朝代：清
体裁：五言律诗

三户亡秦谶，孤军覆楚师。难消终古恨，常动后人思。形胜今何用，英雄事必奇。挑灯翻史传，浑似覆枯棋。
荆州杂诗六首·其五
作者：查慎行
朝代：清
体裁：五言律诗

枇杷门外路，降表是前驱。建业无王气，湘东只霸图。占星忧客位，给札笑家奴。秋草荒郊遍，元陵问有无。
荆州杂诗六首·其六
作者：查慎行
朝代：清
体裁：五言律诗

南郡风流地，雄藩毂久推。梨花前队拥，红粉后车来。马酒分獐饫，狐裘逐兔回。明明军令在，蜀道几时开。
荆州杂诗六首·其四
作者：查慎行
朝代：清
体裁：五言律诗

梁元仍旧镇，此地屡称兵。祸福凭方士，干戈尽弟兄。戎衣临讲殿，诗句到巡城。世乱文何用，君王乃好名。
荞麦湾大雨
作者：查慎行
朝代：清
体裁：古风

蹇驴躄躠牛蹄重，雨脚斜飞密无缝。云蒸雾气取境迷，泉挟雷声撼山动。诗人好游复好奇，衣沾履湿去不辞。人生行路难如此，偏在溪山最好时。
药师周晬
作者：查慎行
朝代：清
体裁：五言律诗

去年传远信，锡汝药师名。我老归初见，儿今齿巳生。但求无疾疢，不敢望聪明。拨弃人间事，犹馀膝上情。
药苗初茁
作者：查慎行
朝代：清
体裁：七言绝句

一片苔封螮蝀桥，汲从甘井手亲浇。金波处士如相过，莫画狸奴损药苗。
药酒初成
作者：查慎行
朝代：清
体裁：古风

老人冬来如蛰虫，坯户况值蜚廉风。药炉新煮药酒熟，气触鼻观香先通。披衣起坐暖寒冽，卯饮一呷回春融。气衰形耗百病作，岂有草木能相攻。此身略似受霜叶，藉尔暂发衰颜红。
荷叶洲对雪
作者：查慎行
朝代：清
体裁：七言绝句

梅根浦口风尤紧，荷叶洲前雪正浓。两岸晓云深似墨，一条春水健如龙。
荷阴清暑图揆院长属赋四首·其一
作者：查慎行
朝代：清
体裁：七言绝句

绿水亭南万绿杨，一奁明镜贮烟光。自移玉井如船藕，高放花头尽出墙。
荷阴清暑图揆院长属赋四首·其三
作者：查慎行
朝代：清
体裁：七言绝句

六月游人汗汁融，透肌一阵好凉风。欲知鱼乐看鱼戏，长在田田翠影中。
荷阴清暑图揆院长属赋四首·其二
作者：查慎行
朝代：清
体裁：七言绝句

碧云擎盖午阴凉，不独花香叶亦香。想见公门清似水，舂锄飞近读书床。
荷阴清暑图揆院长属赋四首·其四
作者：查慎行
朝代：清
体裁：七言绝句

比似濂溪爱有加，年年贪看画中花。直从叶点青钱后，剥过莲蓬始到家。
荷阴清暑图揆院长属赋四首题汪吁三骑驴图即送其赴醴泉县任二首·其一
作者：查慎行
朝代：清
体裁：七言绝句

结束翩翩西入秦，也如怀县著安仁。杏园别有骑驴者，羡尔几同鹤背人。
荻港人家杏花
作者：查慎行
朝代：清
体裁：七言绝句

轻舠细雨江村路，过眼东风见杏花。略似小车逢绮陌，不知红艳属谁家。
荼坪出新意制料丝灯四面不用山水花鸟画稿乃从拙集中采取七律一联以真草隶篆四体书剔墨而成郡中灯市为之一变今以两挂见贻小诗报谢兼邀庄荪服汤述度诸君同赋
作者：查慎行
朝代：清
体裁：七言律诗

制出徐家意匠工，黑间有白白间空。游丝变体双钩外，暖玉生烟四照中。翠墨镂成疑响榻，碧纱题处愧新笼。一灯从此传千百，纨扇浑如画放翁。
莲花滩
作者：查慎行
朝代：清
体裁：古风

潭潭积水中，沈石知多少。偶然一呈露，妍丑难自保。兹滩乃以莲花称，秀出溪面开层层。惜哉非所据，徒取见者憎。不见关中岳莲撑两峰，江上九子名芙蓉。千年老鹤巢云松，仙居缥缈筑台殿，复有诗老来扶筇。尔今胡为不自拔，纵使娟好谁为容。渔翁溪女讵知赏，惟见蚌沬相噞喁。石兮如有知，得地未必非遭逢。
菊
作者：查慎行
朝代：清
体裁：七言绝句

随分沿溪细作行，开时何必定重阳。畦丁自爱无他种，橘柚连山一例黄。
菊花中有名旧朝衣者戏咏之
作者：查慎行
朝代：清
体裁：七言绝句

借绯借紫尽无端，俗眼多从一例看。衣不如新人已旧，枉呼赞善作朝官。
菊苗
作者：查慎行
朝代：清
体裁：古风

去秋所种菊，墙角委土梗。老眼无留花，过时宁复省。旬来春雨足，百卉擢条颖。嗟尔一寸根，勾萌亦自逞。回青识故处，阅白感俄顷。九陌交轮蹄，千林竞桃杏。吾苗尚毫末，即事笑幽屏。
菩萨蛮·钱蔗山给谏赠女儿香一奁赋谢
作者：查慎行
朝代：清
体裁：词

西塘才子东官令。异香几片遥携赠。唤着女儿名。十分怜惜生。鹧鸪斑血结。兰气熏奁出。端合浣清泉。忍教凝紫烟。
萝轩属题仗节渡海图
作者：查慎行
朝代：清
体裁：古风

浮山来自东海东，合罗为一罗群峰。中有仙人五色蝶，奉使远赴蓬莱宫。下视古珠崖，浩浩积水空。乘槎客星天上落，文光南射抒长虹。飞飞报海神，正直能感通。神之来兮蝶以告，百匝旋绕官艨艟。高桅枝亚榑桑红，前驱蛟鳄逃鱼龙。坎男平展一泓水，巽女顺效三更风。须臾歘渡五百里，自我往矣归来同。回头却望九州外，际天一气青濛濛。绘图兼题诗，诗好画亦工。为君展画揩双瞳，蘧蘧形开栩栩中。昔游非梦恍如梦，此境试叩蒙庄翁。
落叶诗五首和赵渔玉范用宾·其一
作者：查慎行
朝代：清
体裁：古风

静中初有声，策策起林薄。俄闻响檐瓦，急点疑雨作。开门日满庭，始悟风陨箨。徐行踏残叶，仰见巢枝鹊。鹊噪一何喜，鸦鸣一何恶。客绪本无端，谁禁对摇落。
落叶诗五首和赵渔玉范用宾·其三
作者：查慎行
朝代：清
体裁：古风

摧坏宁自主，出林竟如狂。初来聚堆阜，倏忽还飞扬。不妨穿我篱，慎莫打我窗。篱穿可徐补，窗破风满床。
落叶诗五首和赵渔玉范用宾·其二
作者：查慎行
朝代：清
体裁：古风

好景忽潜移，丹黄换青绿。丹黄亦随尽，假以绚吾目。失荫无密林，蔀家有丰屋。严霜挟时令，憔悴非一族。何殊百万师，委甲填坑谷。
落叶诗五首和赵渔玉范用宾·其五
作者：查慎行
朝代：清
体裁：古风

荒居环杂木，最怕冬来风。如驾一芥舟，震撼惊涛中。幸赖杜陵老，前月已耳聋。人生有闻见，荣悴方无穷。
落叶诗五首和赵渔玉范用宾·其四
作者：查慎行
朝代：清
体裁：古风

春花得人怜，飘荡尚苦遽。天公肯汝惜，狼籍等败絮。从来择庇群，多在成蹊处。君看西家叶，又过东家去。
落花和陈潜斋学士韵
作者：查慎行
朝代：清
体裁：七言绝句

桃是深妆杏浅妆，开时有态落犹香。东风自借孤蓬力，流水何曾出苑墙。
葆光居赏牡丹兼示祝良仲宾季尔田兄弟五首·其一
作者：查慎行
朝代：清
体裁：七言绝句

㡩幕高张白石台，花情亦似感栽培。已过谷雨三朝后，直待主人归始开。
葆光居赏牡丹兼示祝良仲宾季尔田兄弟五首·其三
作者：查慎行
朝代：清
体裁：七言绝句

道是吾乡第一花，芳时无客不矜誇。两朝二百年门第，得似君家有几家。
葆光居赏牡丹兼示祝良仲宾季尔田兄弟五首·其二
作者：查慎行
朝代：清
体裁：七言绝句

阅尽纷纷桃杏姿，迟开独占艳阳时。只消一夜东风力，扶起花头五百枝。
葆光居赏牡丹兼示祝良仲宾季尔田兄弟五首·其五
作者：查慎行
朝代：清
体裁：七言绝句

曲宴曾陪赏内廷，蕊珠楼阁隔青冥。一枝归折非无意，犹有当时旧赐瓶。
葆光居赏牡丹兼示祝良仲宾季尔田兄弟五首·其四
作者：查慎行
朝代：清
体裁：七言绝句

尺三花面大于盘，一丈花梢半出栏。头白老翁来未晚，雾中看胜雨中看。
董文敏临米天马赋卷子真迹余弟德尹以十二金购自卖骨董某家鉴微上人贻书张�老谓为远客攫去足值五十金�老作长歌纪其语至呼弟为恶客且云此公诗歌妙绝特削其名氏正欲寄元激之使战语托滑稽其实乃深忌之也时德尹已北去戏次原韵即效�老体并示鉴公
作者：查慎行
朝代：清
体裁：古风

古来善书者，称圣亦称颠。张芝米芾相继出，遂觉格势大变非从前。华亭老宗伯，落笔何翩翩。众中自集一家法，学本人力姿由天。偶然放手模写天马赋，一斑窥豹知其全。人间流落有此本，几逐市贩同推迁。昨来忽入好事眼，三百十字颗颗明珠圆。倾囊倒箧可笑不自量，巧取或怵他人先腰缠。十金一挥随手尽，世上乃有此种扬州仙。还家但徒步，不办书画船。老僧旁观叹且妒，谓此可值五十千。大为得者长声价，贉卷十倍增鲜妍。语闻张子恍然失，固是痴癖宁非贤。君家向来收藏亦已夥，细入针孔思贯穿。得无羡鱼人，往往犹临渊。去年卧病九十日，料理药物供高眠。颇闻典卖及古玩，何异开阁散遣诸婵娟。故人传与卫生诀，拨弃嗜好年方延。性之所近终不化，如啖石蜜甘中边。又如雅量暂止酒，曲车相遇口角仍流涎。作诗相恼觊一掷，寸铁不用张空弮。岂知怀宝出间道，捲旗卧鼓有似刀藏铅。无端索和乃到我，野战突上荒山巅。谓我曾经阅此卷，劘垒相向师非偏。我能为汝咸其辅颊舌，使汝鉥肾刻肺饮食梦寐中难捐。书评髣髴举大概，虎跳凤翥龙蜿蜒。若将墨宝比良剑，也应光怪直射文星躔。然而达人宜自广，美玉岂必收于阗。贪多务得物斯聚，富而可求吾亦为执鞭。近来书画大半入秘府，居奇几辈包裹充夤缘。三间茆屋配汝作清供，书生习气如此真可怜。犹复哓哓引喙较得失，物情什伯千万胡相悬。我于妙墨岂不好，只坐欲买羞涩囊无钱。金奁玉轴所见不为俭，过眼瞥尔心恬然。必教一一皆已有，天地何以生云烟。况闻佛法无我相，试拈此句诘老禅。滑稽代作解嘲语，满纸倔强定有澜翻篇。输攻倘许破坚壁，正恐笔削为无权。严诗他日编杜集，能禁此客姓氏泯泯终无传。
蒋树存招集绣谷交翠堂分得江咸二韵·其一
作者：查慎行
朝代：清
体裁：七言律诗

初来客欲迷桃坞，久住君堪比石淙。绣谷好风莺历历，绿阴微雨燕双双。一军骚雅尊前垒，四壁溪山画里窗。芝草坊名吾久识，不缘入座始心降。
蒋树存招集绣谷交翠堂分得江咸二韵·其二
作者：查慎行
朝代：清
体裁：七言律诗

山堂昨日枉华缄，且缓归程半日帆。开径自来原属蒋，入林从此又交咸。来如独雁贪随侣，饮似长鲸笑立监。记取逃觞多谬误，淋漓酒汁在青衫。
蒋酉君为汪紫沧画菜索题
作者：查慎行
朝代：清
体裁：古风

君昔养亲惟小园，白菘紫芥供晨昏。君今已食大官饩，梦寐何曾忘此味。秋来见菜应思乡，蒋家三径吾求羊。玉堂云雾看落笔，中有故畦风露香。
蒋酉君同年为余写芙蓉折苇扇头小景戏题二绝·其一
作者：查慎行
朝代：清
体裁：七言绝句

偶拈秃笔写霜容，点缀谁知不取浓。会得江湖清气味，蒹葭只合倚芙蓉。
蒋酉君同年为余写芙蓉折苇扇头小景戏题二绝·其二
作者：查慎行
朝代：清
体裁：七言绝句

塞垣归思入秋多，欲涉江湖奈晚何。一苇可杭吾亦去，诗翁莫叹叶沉波。
蒙古贡马
作者：查慎行
朝代：清
体裁：七言律诗

蒲梢不拒诸蕃贡，印烙新加毛骨殊。敛却霜蹄行驾鼓，烂如云锦看成图。騊駼厩应房星上，苜蓿园开瀚海隅。不比无羊歌考牧，圣朝马政在攻驹。
蒙阴县南十五里早饭豆花棚下
作者：查慎行
朝代：清
体裁：七言绝句

荒溪曲折凡三渡，草屋欹斜只半间。不负一餐留客坐，豆花棚下看蒙山。
蒙阴城东十馀里地名城子庄壬午初秋曾一饭于此水旱之馀居民百馀家转徙殆尽惟旧时逆旅主人在耳感叹不已纪之以诗
作者：查慎行
朝代：清
体裁：七言绝句

败茅颓壁两三间，百室漂流偶一还。记得往年题句在，豆花棚下看蒙山。
蓦山溪·冬杪罾市道中
作者：查慎行
朝代：清
体裁：词

冰开平澧，轻浪参差起。树杪一峰晴，映极浦、苍烟小市。长竿晒网，画里著渔舠，风澹处，雪消时，好景江南似。乱馀云物，不料还留此。过眼惜匆匆，指前路、又侵亭燧。白云回首，家在五湖东，湘渚雁，洞庭鱼，会我南游意。
蓦山溪·又何轩前芍药今年忽发并头一枝杨中丞属赋
作者：查慎行
朝代：清
体裁：词

瓶颜怒拆，变作嫣然笑。淇澳有佳人，一个个、倾燕艳赵。含情顾影，相傍各低徊，曾妒否，解怜无，镜展新妆肖。金壶胜赏，绝代矜难老。卐字小栏前，问谁步、春风独早。佳名好换，莫道是将离，一觉梦，两娉婷，此谱扬州少。
蓦山溪·玉沙署庭有菊数本，课仆除草，编篱以护之。亦知花时未必留赏，聊以习奴辈之勤尔
作者：查慎行
朝代：清
体裁：词

阶除荒菊，刈草还成圃。天意却如人，便添洒、夜来疏雨。竹阑干外，翠色晓葱笼，秋未老，露初浓，谁识栽培苦。年年九日，篱下曾期汝。抛却故园丛，又坐阅、岁时荆楚。西风有信，独客去无程，霜降后，雁来时，自有黄花主。
蕃山溪·天门山又名蛾眉山
作者：查慎行
朝代：清
体裁：词

晓江写镜，两道蛾眉展。别浦翠生烟，与染就、黛螺深浅。三竿日上，宿雾欲消时、风力软。远帆移，百里看犹见。当年太白，杰句曾传遍。气象吐长虹，最好是、天门中断。眼前光景，同此一经过，问作者，更谁与，俯仰才何限。
蕲州道中
作者：查慎行
朝代：清
体裁：五言律诗

设险凭全楚，江防此地迁。千家犹带郭，独客偶停船。天阔星如坠，江空月最先。时危忧盗贼，惨澹话当年。
薄游二十日归时西园西阡梅花已零落而盆中三本开方烂熳戏成二绝·其一
作者：查慎行
朝代：清
体裁：七言绝句

落尽江城笛里花，主人索笑始还家。盆梅亦是移根接，不为东风长妒芽。
薄游二十日归时西园西阡梅花已零落而盆中三本开方烂熳戏成二绝·其二
作者：查慎行
朝代：清
体裁：七言绝句

旧圃新阡本一家，天工人巧略争差。迟开毕竟先桃杏，及作春头替代花。
藏经匣歌
作者：查慎行
朝代：清
体裁：古风

毗勒最初藏，三百馀万言。后人忆诵少，从简删其繁。馀存三十八万四千字，梵夹秘在庵罗园。四十二章经，流入震旦同河源。六朝南北洎唐代，高僧辈出如云屯。两伊合新旧，悉本经义为译翻。后来广增律论部，与经为辅传仍昆。白马讵胜驮，劫火安能燔。云谁收入方寸箧，三藏奚翅千千番。相传阿罗汉，恐是须陀洹。手摹梵天书，流布于九垠。中国凡七部，一部已坏其六存。六部之中此其一，佩此可以安神魂。洵若彼所云，西江一口何难吞。吾闻释迦教，率以譬喻论。有如须弥山纳一芥子，大海水吸玻黎盆。细入无缝大则包乾坤，撮抟宝掌成胚浑。世人自昧真实谛，暗锁白日长昏昏。疑者以为无空诸所有胡得焉，信者以为有实诸所无非本元。语言文字互胶扰，證入不二于何门。安得霹雳手，稽首两足尊。凿开真函破妄见，是则名为报佛恩。
藩司颁新历至
作者：查慎行
朝代：清
体裁：五言律诗

天上轩辕纪，山中草木年。授时存国典，颁赐及村田。旧历行当弃，陈人秪自怜。千官孟冬朔，犹记午门前。
虎丘
作者：查慎行
朝代：清
体裁：七言律诗

又作山塘一日留，相逢往往说宸游。朱栏路转千人石，黄瓦春开万岁楼。花柳时清无隙地，管弦兴尽有回舟。繁华何与閒僧事，添炷香灯照白头。
虎丘买草花
作者：查慎行
朝代：清
体裁：五言律诗

买笑谈何易，倾囊直为花。怜渠兼客土，伴我似浮家。种向吴儿乞，归从野老誇。瓦盆茅屋底，毋乃太奢华。
虎丘后山人家
作者：查慎行
朝代：清
体裁：七言绝句

筑岸开池别有津，小桥低映碧鳞鳞。河豚上后鱼花贱，多少山根种水人。
虎丘晚泊
作者：查慎行
朝代：清
体裁：七言绝句

山浅桥平水一隈，几株红树寺门开。从看小景如盆盎，新向湖天放眼回。
虎丘花信楼与马素村别
作者：查慎行
朝代：清
体裁：七言律诗

楼头树色巳葱葱，楼外烟光薄未融。客况前游前度梦，春程一雨一番风。绿芜望极空濛际，白发痕深聚散中。多感故人临别意，挥弦遥送倦飞鸿。
虎头矶歌
作者：查慎行
朝代：清
体裁：古风

乱山少肉溪乏泉，渴虎下饮清泠川。饥蛟掉尾不得取，化而为石形模全。白章黄质毛斑斑，四蹄陷沙行不前。尻脽起伏脊蜿蜒，当头一眼射的圆。北平将军身未到，没石饮羽谁所穿。眈眈下视流馋涎，坐踞要津凡几年。国家封域拓海壖，山珍水错来无边。贾胡万里逐贸迁，到此蹢躅羸豕然。畏虎欲避无由缘，我思走章笺碧天。霹雳暂借雷公鞭，仍驱尔辈入山去，毋令为害于商船。
虎林与同年许莘野话旧时初自蜀归四首·其一
作者：查慎行
朝代：清
体裁：七言绝句

烹鲜滋味定何如，叱驭行经万里馀。今日秋风吹棹转，江乡原不少鲈鱼。
虎林与同年许莘野话旧时初自蜀归四首·其三
作者：查慎行
朝代：清
体裁：七言绝句

旗鼓相当胆气粗，生平事事不曾输。输他对我誇年少，漆点乌丝一尺须。
虎林与同年许莘野话旧时初自蜀归四首·其二
作者：查慎行
朝代：清
体裁：七言绝句

冷曹需次问何司，剩许閒编僰道诗。五角六张成底事，人间吉日是归期。
虎林与同年许莘野话旧时初自蜀归四首·其四
作者：查慎行
朝代：清
体裁：七言绝句

同年难得况同乡，久别重逢感叹长。百五十人馀几在，劝君狂得且须狂。
虞山严杏修为尊人仲甫先生乞六十寿诗并以钱湘灵玉友亮功所赋五七言长篇见示故诗中并及之
作者：查慎行
朝代：清
体裁：古风

吴中数交游，屈指首尝熟。钱生十年旧，直以心置腹。因之筮同人，京洛异徵逐。初逢严伯子，气静神冲穆。涯涘未易寻，徐徐视含蓄。名驹果有自，擩染出家塾。子有两老亲，算旬并踰六。昨归为上寿，再出何太速。所伤名未成，负米营斗斛。此来复相见，执手语反覆。为言屏幛词，排偶难破俗。人间好官爵，祗用填满幅。不敢滥乞言，所以省干渎。君诗有真味，是则我所欲。出示三长篇，得陇且兼蜀。孝廉笔奇矫，干老枝叶秃。交情叙三世，中有沧桑录。大钱善形容，绘画列眉目。小钱骋才气，汎滥到朝局。已无馀地留，故乃相迫促。吾诗何处著，譬若蛇添足。然而难固辞，即事生感触。江南氏族盛，甲第纷相属。宁知一再传，竟为他人卜。君家好门阀，墙宇本先筑。岂非文靖公，清荫及乔木。当时归逮养，岁给大官禄。人生惟此难，馀者徒鹿鹿。即今时代换，往事如转毂。正赖后人贤，流风承式谷。先生实高隐，祭酒推乡曲。虽荒下噀田，尚保檀桥屋。时情有豪夺，世守无轻鬻。冬缸葑可爇，秋圃枣堪剥。窥池荷夏红，扫径莎春绿。平生十万卷，又课诸孙读。同牢四十年，尚享齐眉福。子行及归奉，此乐天伦独。古人重名义，饮水兼啜菽。斯言倘足徵，庶当嘏辞祝。
虞山张文贻乞节母于太君七十寿诗
作者：查慎行
朝代：清
体裁：古风

妻无夫，儿无父，襁褓伶仃半生苦。儿无父，母有儿，白头绰楔光门楣。人言张子孝，我谓子孝由母慈。人言张母贤，我谓母贤非子世不知。不见吾家节母苦节与张比，旌典不加坐无子，今年生亦七十矣。
虞山钱劬谷属题采药图二首·其一
作者：查慎行
朝代：清
体裁：七言绝句

小年长日正迟迟，算是樵柯欲烂时。大抵人情多好胜，偶逢仙敌亦争棋。
虞山钱劬谷属题采药图二首·其二
作者：查慎行
朝代：清
体裁：七言绝句

玉柱金庭境久閒，颇闻岩谷异人间。长镵谁斸云根断，片片飞来尽出山。
虞美人
作者：查慎行
朝代：清
体裁：词

乍凉天气清于水。渐近中秋矣。玉钩素手两纤纤。指与画楼西角、月初三。王昌只在墙东住。消息凭何处。半年清梦落天涯。今夜一灯明灭、忽思家。
虹桥板歌
作者：查慎行
朝代：清
体裁：古风

潘生赠我虹桥板，云此购得从仙山。幔亭宴罢桥忽断，此木庋在万仞之孱颜。苍鹰健鹘对对巢不得，但见成群接臂叫跳猿。猴㹪黄冠白足力难致，间出赝者相欺谩。有时晦冥昼风雨，神物欲降天为悭。前者偶经此岩下，岩前白浪吞船豩。忽惊片板半空落，有若胎禽堕毳飞轻翾。主人大笑童仆喜，谓获至宝非空还。已令巧匠刻为佩，何异袖鞭使物驱妖奸。知君好奇特分赠，径尺未许酬千锾。我时闻斯语，未敢相讥讪。今晨入武�，好事搜险艰。生为指其处，乃在一曲二曲三曲湾。初疑栈道上，露出船尾弯。复如鸟鼠穴，竹箭乱插同榛菅。神输鬼运义奚取，径路断绝谁跻攀。忽忆少年日，南走五溪穷百蛮。蛮人寄命岩洞里，多搆柴栅临峥潺。今之所见正此类，亦如秦客避乱来其间。不然飙轮云驭本飞渡，岂有刳木留尘寰。摩挲重是千岁物，肌理驳蚀生香斑。携归压书尽有用，何必新奇瑰诡惊愚顽。
蚁斗
作者：查慎行
朝代：清
体裁：七言律诗

饭罢徐徐扪腹行，阶前蚁阵太纵横。巧排睢水常山势，鏖战昆阳钜鹿兵。国手围棋分黑白，村儿斗草计输�。转头一笑全无为，不解当场抵死争。
蚍蜉
作者：查慎行
朝代：清
体裁：古风

大盗盗鲁藏，小盗盗墓木。蚍蜉肯自量，蜂虿反余毒。本根葛藟庇，保已分良足。此外何不容，坦而示之腹。
蚕尾山图再为新城先生赋三首·其一
作者：查慎行
朝代：清
体裁：七言绝句

依然小泊洞庭旁，公自扁舟兴不忘。试向东山看月出，绕身三十里湖光。
蚕尾山图再为新城先生赋三首·其三
作者：查慎行
朝代：清
体裁：七言绝句

千秋宴籍记东平，天宝诗人旧有名。从此人间长见画，故乡山水属先生。
蚕尾山图再为新城先生赋三首·其二
作者：查慎行
朝代：清
体裁：七言绝句

勿论石室与金庭，画里回源别有亭。七十二峰遮不断，别添蚕尾一痕青。
蚕麦叹
作者：查慎行
朝代：清
体裁：七言律诗

舄卤之地成梢沟，倾都委货烂不收。村姑尚以蚕命月，野老曾于麦望秋。恤纬孰是织室者，杂耕吾亦农家流。县符蚤晚急夏税，何暇更为百草忧。
蚤发嘉兴
作者：查慎行
朝代：清
体裁：七言绝句

茫茫晓路出杉青，风色初回雾气醒。夹岸黄云三十里，片帆飞渡菜花泾。
蛎奴歌
作者：查慎行
朝代：清
体裁：古风

介虫三百有六十，蟹族爬沙乃其一。旁加八跪撑双螯，带甲横行风雨疾。无端幻作腹居虫，窃食蛎肉专其宫。吾闻出者为奴入者主，主今安在奴称雄。吁嗟乎，大鱼啖多虾䱉泣，触蛮蜗角争方急。鹊巢古亦有鸠居，燕室终须防雀入。
蜡梅宋以前未有赋者东坡山谷后山少游始见于吟咏率皆古体而不入律王平甫陆务观尤延之杨诚斋各有五七言律诗方虚谷瀛奎律髓选附梅花类中雪窗披览颇不惬意适友人折赠此花信手拈笔非敢与前贤较工拙也
作者：查慎行
朝代：清
体裁：五言律诗

阅尽嘉平腊，来为最晚芳。冰心含浅紫，雪瓣吐娇黄。后菊偏同色，先梅别有香。百花多酿蜜，容尔占蜂房。
蝉蜕和灌园韵
作者：查慎行
朝代：清
体裁：七言律诗

不应已蜕尚名蝉，弹指难留过去缘。枯比老僧初入定，轻如羽客乍登仙。谁云解脱非生理，始信飞鸣是后天。从此螗螂无攫意，机心不上七条弦。
蝶恋花·入冬风雨盆菊离披折供案头经旬色犹鲜好戏赠以词
作者：查慎行
朝代：清
体裁：词

叶亚梢头看竞吐。已是经霜，又怕经风雨。手拣数枝亲折取。殷勤谁似东篱主。半月寒窗相媚妩。冶冶融融，出水鲜于土。不为无花偏爱汝。有花多在人抬举。
螺山文丞相祠
作者：查慎行
朝代：清
体裁：五言律诗

千古兴亡恨，忠臣末运多。死难扶少帝，生不愧巍科。慷慨忧时策，峥嵘正气歌。黄冠故乡意，庙貌在山阿。
蟳
作者：查慎行
朝代：清
体裁：五言绝句

味美尤在螯，一枚十钱买。自从擘蝤蛑，不忆分湖蟹。
行园
作者：查慎行
朝代：清
体裁：古风

畦丁老且死，五�废不治。朝来杖藜往，露草纷披披。桑柘析为薪，藤萝蔓成篱。池荒鹭群散，地瘦蚁族移。蚤知芜秽场，中有茅庵基。画图良巳具，结搆伊何时。
行研铭
作者：查慎行
朝代：清
体裁：四言诗

从我于厄，食我墨兮。毋污尔洁，幸洗雪兮。
行经九华山麓欲登不果任可有诗戏次其韵
作者：查慎行
朝代：清
体裁：古风

玉池瓣瓣莲，石角株株笋。去天才一握，岂可寻丈准。一百六青峰，峰峰入吾眕。终焉就埋没，云雾谅不忍。天如怜诗人，久被阴雨窘。虽非鸾鹤姿，稍异蛰虫蠢。拨云使就道，回驭控鞅靷。我仆忽告劳，从旁乃微哂。平生汗漫游，衰暮兴易尽。向来徒碌碌，临去犹惷惷。寄语云中人，尘寰终远引。他年香案吏，名籍倘未泯。
行经梦笔山下
作者：查慎行
朝代：清
体裁：七言绝句

词赋成名只等閒，寸心得失略相关。诗人老去防才尽，不敢轻嘲梦笔山。
行经独石口外
作者：查慎行
朝代：清
体裁：七言绝句

独石西南路最纡，时平关隘失崎岖。滦河源在千山外，流过元朝避暑都。
行经玲珑山下
作者：查慎行
朝代：清
体裁：七言律诗

凿开浑沌得玲珑，片石居然绝塞雄。地肺想从岩窦入，天台信有石梁通。风云嘘吸千寻表，日月回环一窍中。莫怪经过屡回望，佳名却与故山同。
行经茌平有感于前令吴宝崖去官之故并纪所闻于旅主人
作者：查慎行
朝代：清
体裁：五言律诗

吴生曾出宰，名被上官嗤。下考催科拙，中才橐笔宜。俗贫非一邑，民望失三时。旱潦凭谁诉，能无怨有司。
行经贵溪县赴同年王辰帜之招即席分韵
作者：查慎行
朝代：清
体裁：五言律诗

花草琼林语，于今十二年。君方行绾绶，我已赋归田。邑有延宾馆，门停载酒船。惭非徐孺子，此榻为谁悬。
行过青石梁
作者：查慎行
朝代：清
体裁：五言律诗

天豁新开岭，鸾旗晓向东。古藤攀石度，绝壁过云通。鸟啄槐花雨，蝉嘶槲叶风。林峦行不尽，长在画图中。
行香子·月下过佟陶庵学士湖上寓楼时随驾至杭
作者：查慎行
朝代：清
体裁：词

烟水鲜澄。烟树瞢腾。上楼梯、一二三层。曲栏小槛，是处堪凭。看日初沉，云初敛，月初升。有约频仍。许我重登。捲疏帘、相对壶冰。风流学士，见也何曾。是饮中仙，诗中将，社中僧。
衎斋惠香橼戏答二绝句·其一
作者：查慎行
朝代：清
体裁：七言绝句

磊落筠笼五十枚，清香分供佛前来。敢同卖菜还求益，待觅根株自接栽。
衎斋惠香橼戏答二绝句·其二
作者：查慎行
朝代：清
体裁：七言绝句

也拟阶前种一枝，老人作计太迂迟。心知證果非难事，眼见开花是几时。
衣钵亭
作者：查慎行
朝代：清
体裁：七言绝句

夜半传来消息真，本无明镜自无尘。问渠衣钵留何用，犹有焚衣毁钵人。
补和大司寇徐公遂园修稧诗限兰亭二字二首·其一
作者：查慎行
朝代：清
体裁：七言律诗

别起林园十亩宽，筑亭何必更名兰。杯流细浪鱼鳞活，花补新巢燕羽乾。春事无如三月好，人情特去一官难。吴中父老矜稀见，每到佳期约伴看。
补和大司寇徐公遂园修稧诗限兰亭二字二首·其二
作者：查慎行
朝代：清
体裁：七言律诗

独擅千秋著作庭，文躔光透老人星。官同白傅归仍蚤，史到温公局未停。妙手成图初见画，高僧入社亦忘形。分明洛下风流在，不数诗家曲水亭。
补屋海棠萎而复苏偕德尹芝田作用黄山谷体
作者：查慎行
朝代：清
体裁：古风

前年烂若云锦堆，去年憔悴无花开，今年芳意莽复回。人情贪多似嫌少，却是花稀看愈好，阅汝盛衰成我老。白头自白红颜红，花如有语解劝翁，夜阑莫放清尊空。
补思再叠鱼字韵见寄经秋乃到再次答二首·其一
作者：查慎行
朝代：清
体裁：七言律诗

真成一往侣禽鱼，结习都消洗砚馀。雅谑从人嘲孝本，缪恭无令重相如。雪霜头鬓秋欹帽，桃李心花夜照庐。好是两鳏同懒病，半年初答畅当书。
补思再叠鱼字韵见寄经秋乃到再次答二首·其二
作者：查慎行
朝代：清
体裁：七言律诗

投我三章比梵鱼，初机未契且留馀。法门猛叩无方便，疑网重开有譬如。万劫黑风回客梦，一轮白月到吾庐。此中何句堪酬对，翻怕匆匆索报书。
衰至
作者：查慎行
朝代：清
体裁：七言律诗

中年事事防衰至，不独侵寻感岁华。误去黑须因镊白，旋揩昏眼又生花。颓唐老境诗无格，汗漫游踪累有家。合是归时归亦得，趁收麦豆种胡麻。
西厓久患耳病诗以讯之
作者：查慎行
朝代：清
体裁：七言律诗

药铛烟气散清晨，薄病风流又过春。街鼓不传眠较稳，砌花贪看眼长新。对床尚忆闻鸡伴，一震翻怜失箸人。好与翻书报方法，满壶社酒乞比邻。
西厓四十初度援笔为寿两人交谊略见于此非祝嘏之词也
作者：查慎行
朝代：清
体裁：古风

甲子夏五月，我初客燕山。逢君槐树街，披豁示肺肝。君时二十九，誉满公卿间。我长惭七年，姓名尚泥蟠。居然荷兄事，齿序非所安。因缘求友生，稍使径路宽。宁知遇秋赋，刖足同蹒跚。古寺郭西门，赪虬柿垂丹。霜天夜萧槭，落叶堆空栏。男儿属有才，九万终鹏抟。向来轻薄子，洗眼争相看。我时仍失意，寸进弓难弯。不敢怨穷途，借君激颓顽。长恐命运薄，终身比刘瓛。皇天困斯人，日月双跳丸。丘壑闭雺雾，江湖骇惊湍。侧闻夙昔游，一一趋金銮。如君尤耸拔，刷羽超鹓鸾。落笔中书堂，集贤群聚观。大官馔常赐，内府金频颁。至尊赏文辞，步接螭拗班。犹能念微贱，枉札来榛菅。感君期我深，暴弃难自拚。劝我举京兆，送我赴春官。怜我下第归，临岐话悲酸。谁当既得路，枯菀仍相关。长途冰雪交，鹤语今年寒。还家席不暖，又鞴冲风鞍。人皆嗤此来，此来岂无端。君年适四十，正及叨杯柈。君壮腾青云，我衰改朱颜。诗成非善颂，聊记平生驩。
西厓生日再次瓶菊韵奉柬
作者：查慎行
朝代：清
体裁：七言律诗

昏参旦尾报方中，又见兰芽茁雪丛。初度年年作人日，官居处处举乡风。閒吟喜带松篁气，却病何关药饵功。要识翛然出尘意，散花方丈净名翁。
西厓自编修改授刑垣三首·其一
作者：查慎行
朝代：清
体裁：古风

君本澹荡人，通籍久华密。蓬山坐无事，十日九移疾。吾尝从之游，仡仡勤著述。门无閒造请，庭有好风日。本分分莫踰，读书初愿毕。俄闻改言路，谏草烦史笔。官虽号拾遗，衮职少缺失。功名况时至，建白非预必。珍重千钧机，宁为鼷鼠发。
西厓自编修改授刑垣三首·其三
作者：查慎行
朝代：清
体裁：古风

事外易持议，引喙多激昂。设身处局中，唯阿无一长。其或好生风，沽名事矜张。快心挟盛气，一往不自量。斟酌二者间，得失恒相当。语默固有道，因时蹈其常。先生熟古今，兹理固细详。刍荛述所见，幸恕狂言狂。
西厓自编修改授刑垣三首·其二
作者：查慎行
朝代：清
体裁：古风

台省初授官，半由庶吉士。朝廷破成例，简畀出久次。同馆复同年，六人遂居四。和鸣自鸾凤，肯作鹰鹯鸷。司空城旦书，儒者通大意。方当觇经术，夙抱岂初试。
西厓视学中州重修龙门香山寺后一年汪退谷以事入秦过洛中命主僧种松数百株因绘成横卷两公往复之作在焉索余继和四首·其一
作者：查慎行
朝代：清
体裁：七言绝句

俸薄官清举废难，种松初返旧时观。风流二老知谁继，画里亭台补复完。
西厓视学中州重修龙门香山寺后一年汪退谷以事入秦过洛中命主僧种松数百株因绘成横卷两公往复之作在焉索余继和四首·其三
作者：查慎行
朝代：清
体裁：七言绝句

曾否经堂认写真，却将绮语忏前尘。他时编入支提藏，莫忘题诗第四人。
西厓视学中州重修龙门香山寺后一年汪退谷以事入秦过洛中命主僧种松数百株因绘成横卷两公往复之作在焉索余继和四首·其二
作者：查慎行
朝代：清
体裁：七言绝句

甲子俄惊十五周，刹那减劫已千秋。多情八节滩头水，重挟松声上石楼。
西厓视学中州重修龙门香山寺后一年汪退谷以事入秦过洛中命主僧种松数百株因绘成横卷两公往复之作在焉索余继和四首·其四
作者：查慎行
朝代：清
体裁：七言绝句

梦里曾游亦胜缘，鼎门南去是伊川。打钟扫地初心在，终著袈裟唤渡船。
西园书屋顺治丙戌燬于火瓦砾之场长养茨棘垂四十年比方有事于垦辟既惜地力且以习僮仆之勤焉用东坡七首韵与润木同作·其一
作者：查慎行
朝代：清
体裁：古风

池亭剩曩基，长养藜与蒿。中更四十载，未尽薅刺劳。贫家供赋敛，尺寸无所逃。焉能守石田，郁郁希阴膏。益利兴由人，弃捐成不毛。旬来拾瓦砾，积比颓垣高。
西园书屋顺治丙戌燬于火瓦砾之场长养茨棘垂四十年比方有事于垦辟既惜地力且以习僮仆之勤焉用东坡七首韵与润木同作·其七
作者：查慎行
朝代：清
体裁：古风

仲子性好游，旅食辞南村。叔子懒甘寝，鼻息鸣西垣。我介两者间，奇士羞王孙。有时事游惰，挟瑟随雍门。有时赋归来，及见松菊存。行者咏陟冈，居者劝加飧。营身各有役，出处且勿论。若较杜樊川，季强惭令昆。
西园书屋顺治丙戌燬于火瓦砾之场长养茨棘垂四十年比方有事于垦辟既惜地力且以习僮仆之勤焉用东坡七首韵与润木同作·其三
作者：查慎行
朝代：清
体裁：古风

生涯失习劳，贵贱谁比数。优游不堪事，尚记前贤语。主人既率先，僮仆趾齐举。给餐称勤惰，功力积毫缕。种豆畦横从，种瓜架支拄。所忧岁将旱，六月竟无雨。浍亩一歉收，何由载筐筥。力恶不出身，货恶不出土。尚恐机事牵，高人未全许。
西园书屋顺治丙戌燬于火瓦砾之场长养茨棘垂四十年比方有事于垦辟既惜地力且以习僮仆之勤焉用东坡七首韵与润木同作·其二
作者：查慎行
朝代：清
体裁：古风

赤日黧我颜，白汗沾我背。锄荒如去病，快得三年艾。伊昔缔构初，春秋想高会。沧桑变时局，草土少完块。谁歌蟋蟀诗，蹶蹶职思外。南山方朝隮，厥象占蔚荟。百年虽莫保，三径幸犹在。给口荼蓼閒，其甘等炙脍。
西园书屋顺治丙戌燬于火瓦砾之场长养茨棘垂四十年比方有事于垦辟既惜地力且以习僮仆之勤焉用东坡七首韵与润木同作·其五
作者：查慎行
朝代：清
体裁：古风

土性既有宜，人情亦有适。养材待椅桐，孰若树榛栗。移根寻丈内，本向邻家乞。落实庶可期，拙谋作乃逸。举赢力不逮，何敢议筑室。灌园岂无人，戢影勿轻出。此中足生事，吾计今已必。
西园书屋顺治丙戌燬于火瓦砾之场长养茨棘垂四十年比方有事于垦辟既惜地力且以习僮仆之勤焉用东坡七首韵与润木同作·其六
作者：查慎行
朝代：清
体裁：古风

恶木次第除，丁丁响斤斲。析薪祈克荷，生子愿愚悫。我贫天所怜，田舍免风雹。随爷课晨夕，老圃庶可学。先公垂训在，远迹企商岳。黾勉奉前编，偏傍敢駮荦。勿言世业尽，五亩泽已渥。兄弟且同居，相容在蜗角。
西园书屋顺治丙戌燬于火瓦砾之场长养茨棘垂四十年比方有事于垦辟既惜地力且以习僮仆之勤焉用东坡七首韵与润木同作·其四
作者：查慎行
朝代：清
体裁：古风

陶家有田园，三径忍就荒。篱落缺粗补，东西互相望。丛牙覆块生，一片苍云苍。地力久不效，新萌必繁昌。未饱啄粟鳸，先防踏蔬羊。望腹聊忍饥，先畴胡敢忘。
西园早桂八月始花偶拈二绝句·其一
作者：查慎行
朝代：清
体裁：七言绝句

两株桂自先人植，岁岁开当七夕前。校是今番花信晚，秋香还占别家先。
西园早桂八月始花偶拈二绝句·其二
作者：查慎行
朝代：清
体裁：七言绝句

消息西风任客传，花时长结一村缘。而今勘破黄山谷，鼻孔犹为晦老牵。
西地锦·咏苔
作者：查慎行
朝代：清
体裁：词

三径久荒松菊。渐平铺苍玉。笋鞋新缚，蓑衣新买，映上阶新绿。发短何愁曲局。爱雨来如沐。不教禽啄，不教竹扫，又忍教手触。
西城别墅十三咏新城王清远属赋·其一
作者：查慎行
朝代：清
体裁：古风

云气朝出岩，亭阴滃然接。划分一片影，侧展屏风叠。浦口有渔榔，落帆如断叶。
西城别墅十三咏新城王清远属赋·其七
作者：查慎行
朝代：清
体裁：古风

回溪转湾澴，滴翠如滴乳。岸容兼水色，遮断桥西浦。一卷落床头，春深夜来雨。
西城别墅十三咏新城王清远属赋·其三
作者：查慎行
朝代：清
体裁：古风

秦封五大夫，两生独不肯。托根此得地，双干斗清迥。老鹳暮归巢，残阳在高顶。
西城别墅十三咏新城王清远属赋·其九
作者：查慎行
朝代：清
体裁：古风

苍涛翻半空，清响一声作。顽仙不耐听，下有侧顶鹤。夜深忽飞去，簌簌众星落。
西城别墅十三咏新城王清远属赋·其二
作者：查慎行
朝代：清
体裁：古风

戢戢犀角雏，斑斑鹿皮箨。春来频改路，客过行长错。欲斩又踌蹰，万竿殊不恶。
西城别墅十三咏新城王清远属赋·其五
作者：查慎行
朝代：清
体裁：古风

九子得其三，五老失其二。一峰复一峰，峰峰不相似。虽非木假山，可少老苏记。
西城别墅十三咏新城王清远属赋·其八
作者：查慎行
朝代：清
体裁：古风

不离文字禅，半偈亦已多。何异百千万，烝沙散恒河。莲华清漏底，晏坐夫云何。
西城别墅十三咏新城王清远属赋·其六
作者：查慎行
朝代：清
体裁：古风

蝴蝶满南园，风轻草初剪。林霏入烟雾，古洞春犹浅。好去向龙岩，筑庵名碧藓。
西城别墅十三咏新城王清远属赋·其十
作者：查慎行
朝代：清
体裁：古风

鹊山出林郭，高处割一拳。坐令诸儿孙，罗列丈人前。对之能下拜，米颠岂非仙。
西城别墅十三咏新城王清远属赋·其十一
作者：查慎行
朝代：清
体裁：古风

草外瑟瑟波，波平两三顷。红鳞尺半鱼，倒嚼桃花影。西堂梦初觉，佳句时一警。
西城别墅十三咏新城王清远属赋·其十三
作者：查慎行
朝代：清
体裁：古风

耕犁起同晨，牧笛行向晚。小庭閒倚杖，正值唱歌返。杳杳渐无声，去村知近远。
西城别墅十三咏新城王清远属赋·其十二
作者：查慎行
朝代：清
体裁：古风

仙犬吠灵根，鸦锄往堪斸。曾随康乐屐，竟入麻源谷。一笑却归来，披图作横幅。
西城别墅十三咏新城王清远属赋·其四
作者：查慎行
朝代：清
体裁：古风

虎目逃斧斤，轮囷谁惜汝。薰莸自然别，灵蠢性所予。材与不材间，橁兮知自处。
西施舌
作者：查慎行
朝代：清
体裁：五言绝句

尤物佳名托，依然住水乡。死难逃越网，生只恋吴航。
西林寺赠鲁宗上人
作者：查慎行
朝代：清
体裁：古风

夕阳在西林，孤塔支青天。中有六朝寺，斗古不斗妍。树头一朵云，渡水俄为烟。老僧送客罢，倚树听凉蝉。
西林庵浴
作者：查慎行
朝代：清
体裁：古风

我本无垢人，多生依净土。无端堕五浊，特以有身故。自从归田来，迷昩晚稍悟。虽逃尘土汨，尚被诗酒污。虮虱缘见侵，浣除急先务。山僧开浴室，午告汤沭具。爱此松下风，解衣入云雾。微温彻毛发，积患瘳沉锢。涤肠即未能，搔背不犹愈。老蝉初脱壳，呼吸通清露。㗳焉忘其身，垢腻于何附。
西水宴集留别姚梦虹宋受谷张王士张介山邵翼云金子由吴震一卓次厚九如
作者：查慎行
朝代：清
体裁：七言律诗

南路风涛北路尘，归艎才泊复征轮。三秋断梗如游迹，一座清风抵故人。壁垒降旗文战罢，乾坤揽辔客怀新。天涯珍重临岐意，只有贫交不讳贫。
西江棹歌词四首·其一
作者：查慎行
朝代：清
体裁：七言绝句

西下鄱阳总顺流，波声汨汨橹声柔。玉山城外唱歌去，三十三滩是信州。
西江棹歌词四首·其三
作者：查慎行
朝代：清
体裁：七言绝句

黄牛引犊眠茅屋，乌鬼随人上竹牌。共说此乡鱼米贱，就中最贱莫如柴。
西江棹歌词四首·其二
作者：查慎行
朝代：清
体裁：七言绝句

千尺长桥亘水隈，商船到此尽眠桅。索钱幸自无关吏，满载漳烟建纸来。
西江棹歌词四首·其四
作者：查慎行
朝代：清
体裁：七言绝句

两头舠子月纤纤，愁雨愁风日日兼。过客饱餐江右饭，居人贵买浙西盐。
西河·春晴偕彭南陔吴雁山登照壁山佛阁
作者：查慎行
朝代：清
体裁：词

春乍霁。漏天景色清美。岩峦无树可栖烟，翠屏凝紫。出郊未惜马蹄遥，举鞭直上岿硊。怀古意，登眺耳。程番今又何地。风云满眼几人歌，几人雪涕。桑沧陵谷两无情，危栏讵忍长倚。战场草、浅尘不起。变青红、血痕初洗。下瞰孤城井底。笑井蛙、曾此跳梁，只在夕阳边，鹃声里。
西湖棹歌词
作者：查慎行
朝代：清

湖面平添积雨余，放生池外葑初除。谁司水族加恩簿，开过桃花未打鱼。凿开混沌著丹青，落石犹疑处士星。白鹤不归梅树老，鹭鸶飞上御书亭。万叶千花缀彩棚，火莲龟背吐层层。不知白日长多少，又点湖心照夜镫。蜂喧蝶闹奈春何，拂面风香过绮罗。此意少年应未会，第三桥畔落花多。
西湖棹歌词·其一
作者：查慎行
朝代：清

湖面平添积雨余，放生池外葑初除。谁司水族加恩簿，开过桃花未打鱼。
西湖棹歌词·其三
作者：查慎行
朝代：清

万叶千花缀彩棚，火莲龟背吐层层。不知白日长多少，又点湖心照夜镫。
西湖棹歌词十首·其一
作者：查慎行
朝代：清
体裁：七言绝句

栽松墄石号花园，亭剪棕毛竹织樊。贪看御舟新样子，游人多出涌金门。
西湖棹歌词十首·其七
作者：查慎行
朝代：清
体裁：七言绝句

万叶千花缀彩棚，火莲龟背吐层层。不知白日长多少，又点湖心照夜灯。
西湖棹歌词十首·其三
作者：查慎行
朝代：清
体裁：七言绝句

曼衍鱼龙百戏张，蜃楼幻出水中央。船头风引三山近，方丈蓬莱望渺茫。
西湖棹歌词十首·其九
作者：查慎行
朝代：清
体裁：七言绝句

蜂喧蝶闹奈春何，拂面风香过绮罗。此意少年应未会，第三桥畔落花多。
西湖棹歌词十首·其二
作者：查慎行
朝代：清
体裁：七言绝句

湖面平添积雨馀，放生池外葑初除。谁司水族加恩簿，开过桃花未打鱼。
西湖棹歌词十首·其五
作者：查慎行
朝代：清
体裁：七言绝句

草色才青柳未齐，石函桥北断桥西。琉璃一片楼台影，过尽笙歌十里堤。
西湖棹歌词十首·其八
作者：查慎行
朝代：清
体裁：七言绝句

渔家小女发如油，新向湖干学荡舟。也道城中妆束好，碧波回眼看梳头。
西湖棹歌词十首·其六
作者：查慎行
朝代：清
体裁：七言绝句

凿开混沌著丹青，落石犹疑处士星。白鹤不归梅树老，鹭鸶飞上御书亭。
西湖棹歌词十首·其十
作者：查慎行
朝代：清
体裁：七言绝句

弄潮天气中秋后，竞渡风先午日前。并与西湖作寒食，人生行乐趁今年。
西湖棹歌词十首·其四
作者：查慎行
朝代：清
体裁：七言绝句

滇茶红染鹤头殷，画槛朱栏点缀间。何限两堤花柳色，却收小景上盆山。
西苑上已呈同直诸君
作者：查慎行
朝代：清
体裁：五言律诗

上已接清明，韶光满苑城。晓烟和柳重，夜雨为花晴。节物春长好，年芳老自惊。两三修禊伴，閒话水边行。
西苑新直庐
作者：查慎行
朝代：清
体裁：七言律诗

雪林风沼候参差，休假俄经百日期。鱼钥晓严新契勘，凤巢春换旧栖枝。路回稍觉穿花远，窗静从看过影迟。笑逐班行重入直，龙钟已是杖乡时。
西苑赐观秧田恭纪十二韵
作者：查慎行
朝代：清
体裁：五言排律

帝籍非千�，农祥视一畦。初闻朱果熟，旋见绿针齐。料节栽花地，开酾灌稻溪。自天知稼穑，率土动䎫犁。槛外云生岫，帘前雨作泥。膏腴随广狭，脉络就高低。剡剡浮金溆，葱葱夹玉堤。好风垂柳下，斜日画桥西。多稌占丰稔，维鱼兆罼圭。甸师行不到，勾盾典曾稽。入侣金鸂鶒，归寻木駃騠。自惭输布谷，犹解劝耕啼。
西郊杂咏与竹垞水村分赋五首 其一 三虎桥
作者：查慎行
朝代：清
体裁：古风

狠石怒趁人，风声挟秋雨。马惊左右顾，桥滑路难取。谁呼北平守，三发三饮羽。我欲从之游，入山射真虎。
西郊杂咏与竹垞水村分赋五首 其三 松林院
作者：查慎行
朝代：清
体裁：古风

珍果充尚方，严鐍守花木。今年上供缺，夏旱秋不熟。僧庖拾枯蘖，客饭烹野蔌。莫怪鸟来稀，疏林叶俱秃。
西郊杂咏与竹垞水村分赋五首 其二 昌运宫
作者：查慎行
朝代：清
体裁：古风

老鹳巢古枝，虚廊交冷翠。凄凉前代冢，传是张常侍。煌煌元老文，苔蚀仆碑字。赐域满西山，斯人或无愧。
西郊杂咏与竹垞水村分赋五首 其五 元福宫
作者：查慎行
朝代：清
体裁：古风

出屋闻远籁，入门走长松。粘天百顷涛，下有掉尾龙。长养纪何朝，云自明武宗。回鞭促斜照，紫翠凝西峰。
西郊杂咏与竹垞水村分赋五首 其四 摩诃庵
作者：查慎行
朝代：清
体裁：古风

修竹如高人，閒花比静女。移根入庙市，束缚吾怜汝。人生属有役，物性便得所。及此憩茆庵，秋光媚孤旅。
西门之役既连毙二虎矣后五日复获虎子二吕灌园作后二虎歌再次其韵
作者：查慎行
朝代：清
体裁：古风

虞人入山官吏贺，捣穴成擒无小大。尽将丑类肆市朝，不许凶雏草间卧。去如烈火归如风，覆巢破卵五日中。献肩献豵来接武，贯虱精神用强弩。担头縳作春笋斑，一一奇毛入官府。馀威假托虽有徒，不闻王政宽无辜。贼吾民者杀无赦，别有渊薮容逃逋。弱食颇分强者肉，倚伏机难论祸福。春行秋令公所怜，阴雨随车洗馀毒。以宽济猛在酌宜，颍川有凤方来仪。杀胎岂惟禁猎户，竭泽兼欲防渔师。庶几百物称蕃息，童子仁心使君德。我为此语非养奸，若是凶豪须敛迹。
西阡杂感五首·其一
作者：查慎行
朝代：清
体裁：五言绝句

衔恤三十年，今方卜城域。有身弥自痛，负土假人力。
西阡杂感五首·其三
作者：查慎行
朝代：清
体裁：五言绝句

坡陁非丈五，马鬣是新封。小著樊篱护，须防鹿触松。
西阡杂感五首·其二
作者：查慎行
朝代：清
体裁：五言绝句

两山如玦抱，一水萦纡注。落叶满西阡，别家坟上树。
西阡杂感五首·其五
作者：查慎行
朝代：清
体裁：五言绝句

一门四兄弟，去住难自主。丙舍幸已成，神伤对床雨。
西阡杂感五首·其四
作者：查慎行
朝代：清
体裁：五言绝句

墓田故无多，又占数间屋。庶望子孙贤，既耕且还读。
西阡桂六韵
作者：查慎行
朝代：清
体裁：五言排律

手种西阡桂，三年渐看长。玉兰输旧翠，金粟试新黄。露重朝流润，墙低远递香。婆娑佳月色，报答好秋光。敢拟栽为柱，差堪署作堂。丁宁松桧伴，稍待共成行。
西阡老梅一本不知何人所植花时偶与诸兄弟婆娑其下芝田有诗再次韵
作者：查慎行
朝代：清
体裁：七言绝句

千林一树特标奇，冰雪初消雨未滋。问著不知谁手种，却来与我伴衰迟。
西�竹垞同游房山余不及践约口占送之
作者：查慎行
朝代：清
体裁：五言律诗

斜阳联骑去，影落好山中。古寺寻碑入，幽泉拨叶通。胜游关俗念，閒趣就诗翁。隔断桑乾水，黄沙白草风。
西�谈及竹西旧事戏调之
作者：查慎行
朝代：清
体裁：七言绝句

绿杨书画记停船，一梦扬州又十年。见说伎楼浑冷落，鬓丝谁惜杜樊川。
见可亭侄新柳诗偶作一首
作者：查慎行
朝代：清
体裁：七言律诗

偶为长条作短行，此声不是笛中声。时清关塞无攀折，路近章台有送迎。濯濯应怜前度态，依依长带故园情。春来纵得东风力，莫倚纤腰便斗轻。
观刈早稻有感
作者：查慎行
朝代：清
体裁：七言律诗

袯襫相逢半压肩，刈禾争趁老晴天。蒹葭对岸遮邻屋，蚱蜢如风过别田。地瘠不知丰岁乐，民劳尤望长官贤。谁知疾苦无人问，秋税新增户口钱。
观插秧二十四韵
作者：查慎行
朝代：清
体裁：五言排律

百汊通舟楫，千畦罢㮮槔。人情须解泽，天道岂屯膏。夜足分龙雨，晨添浴鹭涛。浑浑泥破块，汨汨溜鸣槽。及见苞初拆，先期种净淘。露苗齐若剪，风叶弱于缫。维耦群衣袯，于田毕赴鼛。事因当务急，义取立根牢。宽解青腰束，匀铺绿罽氂。横从分纬经，行列准茅绹。滑澾聊防蹶，疮痂那暇搔。胼胝兼踵趾，仰俯混头尻。正尔如针细，何时比岸高。栽培从幼稚，功力积纤毫。小鸭浮乌觜，新鹅没乳毛。篝车思预祝，稂莠待徐薅。饷妇烹蚕豆，皤翁压麦糕。衢歌邻巷荅，豳乐土风操。身杂耕䎫侣，心知稼穑劳。问谁司命鳸，笑我代烝髦。偶倚孤藤杖，閒携半榼醪。劝农勤本分，抚已愧嬉敖。有蝈除灰鞠，无虫虑食桃。丰年斯在眼，秭鴂已先�。
观无忌兴祖骑驴戏作短歌
作者：查慎行
朝代：清
体裁：古风

儿童生长便舟居，眼中不辨骡与驴。牵来信口以马呼，上下左右须人扶。一日駊騀防不虞，两日妥帖稍自如。三日脱辔胆气粗，趫捷意将誇老夫。老夫年当三十馀，从军远走西南隅。露青竹鞭生马驹，径渡鸟道如庄衢。岂知今来衰病俱，髀肉消尽臀无肤。前瞻后顾悔识涂，曷不归去勤耕锄。看牛舐犊鸡哺雏，平生不识马新息，据鞍矍铄何其愚。
观蜘蛛布网
作者：查慎行
朝代：清
体裁：古风

小童持竹竿，檐角除蛛丝。既除旋复吐，日事经营为。尔网密以张，尔腹恒苦饥。羽虫投一目，所获良已微。并生天壤间，动者罗祸机。两皆置得失，且复吟吾诗。
观音岩
作者：查慎行
朝代：清
体裁：五言绝句

石缝何年裂，中央架小龛。老僧如燕子，乞食语呢喃。
解佩令·联句送赵秋谷归益都
作者：查慎行
朝代：清
体裁：词

城头画鼓。马头红树。最无憀、酒边人去。听遍阳关，也未抵、者番别苦。一程风、一程寒雨。断桥横浦。浅沙深坞。翠湾澴、乡山无数。卸了朝衫，换独速、莎衣醉舞。胜东华、满靴尘土。
解渴吟
作者：查慎行
朝代：清
体裁：五言律诗

劳人兼病暍，一勺望甘霖。直觉烹茶缓，还嫌汲井深。蝉清惟蜕壳，柳老或空心。我是忘炎者，聊为解渴吟。
解蹀躞·接德尹武昌信知春杪已作岭表之游
作者：查慎行
朝代：清
体裁：词

依依汉南柳色，旧是怀人处。柁楼水拍，长堤又春暮。流下黄鹄矶头，好凭赪尾红鳞，与传尺素。眼中路。一笑宾鸿社燕，劳劳各如许。岭南此去，一事却输与。计日荔子初红，从渠饱啖千枚，可能分取。
解连环·纪梦
作者：查慎行
朝代：清
体裁：词

蕉阴隔院。有到窗残月，移来一片。更添他、几点疏萤，正角枕纱幮，夜凉人倦。薄被香消，留缕缕、手缝针线。感殷勤就梦，直似怜侬，寄宿孤馆。邂逅难偿初愿。只灯花犹似，那回烂漫。盼旧约、曾指红榴，又点缀苍苔，下阶踏遍。晓路侵星，欲去也、晴梢露泫。悔当初、轻别西湾，茨姑叶烂。
解连环·访周雪客于汝南湾不值
作者：查慎行
朝代：清
体裁：词

大功坊下。唤凉篷艇子，撑入图画。过水亭、面面扶拦，想人隔荷风，坐消长夏。杨柳湾洄，问遍了、三两邻亚。道水西门外，载酒载花，别筑亭榭。当时栎园官罢。便手扫棠阴，自辟精舍。爱儒雅、又到诸郎，算裙屐风流，肯输王谢。旧熟才名，何必更、十年同社。还只恐、吟成白雪，调高和寡。
詶别盛鹤江徐淮江程禹声次禹声原韵
作者：查慎行
朝代：清
体裁：七言律诗

轻桡夹岸柳毵毵，短笛长亭最不堪。江路恰逢鸿雁北，山程遥指鹧鸪南。异时对酒怀重五，同调关心记两三。此去湖湘烟水阔，鸥波长自梦春潭。
詶别郑寒村
作者：查慎行
朝代：清
体裁：古风

阑风伏雨兼旬卧，晴路一钩新月破。帘前暑退得新凉，门外泥深成塪坷。此时有客过言别，躄躠毛驴压归驮。囊空邻酒赊不来，醒眼相看但愁坐。一篇削藁辱佳序，七字留诗惭属和。余才弇陋非尔敌，强以珠玑承咳唾。甬东同学屈指论，往往传经接师座。故人再与瀛洲选，一郑荥阳尚摧挫。失群行李独淹泊，有价文章久传播。燕山此度六往来，未免征衫被尘涴。干时少术非尔病，当路无援是谁过。向来人尽弃所长，远到君能见其大。古人可作乃殊代，同调相求凡几个。勿将时命较穷通，只许才名出寒饿。羡君有志成果决，笑我无端逐游惰。偶逢知己私自叹，每送归人辄相贺。荆榛满地羊触藩，日月周天蚁旋磨。故乡乐事殊可忆，欲往从之正无那。秋风一骑不可留，八月江田熟香糯。
詶陈子文安邑见怀之作
作者：查慎行
朝代：清
体裁：七言绝句

新诗读罢一摧颜，何限心期怅望间。塞柳关榆遮不断，数峰春雪太行山。
警露轩鹤雏为鹿原赋
作者：查慎行
朝代：清
体裁：古风

吾闻鹤之性，与露最相警。轩以警露名，借鹤用自省。今年果得鹤，先后名寔并。出㲉曾几时，风标巳閒静。仰窥俯有拾，咫尺回素颈。主人院落宽，老树荫苔井。鸡群知独立，瘦骨挟仙影。未得戛然鸣，奈兹秋夜永。翀天会有日，羽翮在修整。
计闇昭索题看菊图
作者：查慎行
朝代：清
体裁：古风

劝君莫种菊，种菊须浇灌。本自隔年培，根从立夏判。苗新虞蠹蚀，叶密防雨烂。三时倘失勤，那博一秋玩。不如走庙市，取办在一旦。捧土上瓦盆，妍媸谁复辨。十年客都邑，万事皆眼见。披君看菊图，使我发长叹。
讲经台次昌黎游青龙寺韵
作者：查慎行
朝代：清
体裁：古风

城中望山如握管，寸碧抽篸目光短。罡风掣我绝顶来，地少云多铺满满。一条江水拖细线，四面天形罩圆伞。鹤经枯树或堕翎，龙去空潭不贻卵。何人结茆荒山颠，米罄斋厨爨长断。岂惟米罄水亦竭，兼值今年连月旱。秋阳炙背汗透衣，客到苦催供茗碗。老禅对客大嗢�，指说兹游太荒诞。休誇筋力尚有馀，应虑颓年行莫纂。偶然饥渴所不免，前路茫茫预难算。资生破寺例乞食，此去深山渐无伴。雨襟风帽好自担，垢脚黧颜向谁浣。奔驰不定觉客忙，应接无端累我懒。白头住山年六十，投老安心就閒散。芒鞋不踏户外尘，坐看嵚崎化平坦。远公殁后经台废，世外名僧近尤罕。谈天高论久寥寥，一听清言真款款。此来得此吾有幸，大似冬寒变暄暖。好奇历险亦何为，语不在多微中窾。浮情一半为芟除，相别出门行步缓。
许立岩见过村居
作者：查慎行
朝代：清
体裁：五言律诗

苑斋无客到，门刺荷相投。水长萍浮岸，桥低石碍舟。六年惊易过，一饭挽难留。忍作匆匆别，莼鲈已报秋。
访同年满凫山开府于三山官舍抚今怀昔赋赠二章·其一
作者：查慎行
朝代：清
体裁：七言律诗

宗臣久掌丝纶簿，开府兼优政事科。地是岩疆曾伏莽，公来鲸海不扬波。刑清讼简神何暇，望重官高气转和。坐使八闽风一变，挽回谁识苦心多。
访同年满凫山开府于三山官舍抚今怀昔赋赠二章·其二
作者：查慎行
朝代：清
体裁：七言律诗

曾陪京兆鹿鸣筵，共赋长杨羽猎篇。联辔三回经出塞，下车一揖重同年。当时霄汉依光近，此日云泥入望悬。不是先生能念旧，肯扶衰病到阶前。
访陈侍御梅溪郊外新居二首·其一
作者：查慎行
朝代：清
体裁：五言律诗

见说新居好，幽寻不待招。年丰禾被坂，潦退水平桥。改路侵桑柘，为邻傍纬萧。凉风吹白帢，来问郭西樵。
访陈侍御梅溪郊外新居二首·其二
作者：查慎行
朝代：清
体裁：五言律诗

海气孤村外，秋声万木间。名方高洛社，梦不点朝班。阅世随流水，安身比太山。傲他轩冕贵，投老遂长閒。
试奕次灌园韵
作者：查慎行
朝代：清
体裁：七言律诗

澹墨行疏纸画枰，两人隐几亦忘情。总饶老手通盘算，只似儿曹斗草�。角上纷纷排阵蚁，睫前扰扰过飞虻。莫嗤当局同游戏，得失心空始不争。
试灯前二夕再饮西厓斋即席分赋得钩字
作者：查慎行
朝代：清
体裁：七言律诗

帘阁春寒未上钩，重来竟夕为淹留。印泥开酒波纹汎，雪窖移花蕴火柔。才小愧参诸葛坐，格高可怕老元偷。回思三十年交旧，几个如新到白头。
试灯夕吴篁村同年招集陶然亭
作者：查慎行
朝代：清
体裁：七言律诗

春来日日喜春晴，邀我同游不夜城。灯火参差亭北面，管弦清脆月初更。探花不减年时会，对酒偏伤老大情。五十二人官太冷，多君独着绣衣行。
诗筒为损持赋
作者：查慎行
朝代：清
体裁：古风

谁将围寸竹，截作径尺筒。粉筠削尽肌理出，玉质外莹其中空。为君满贮诗千首，投以琅玗报琼玖。寄去宁烦六六鳞，捧来须得纤纤手。
语溪舟中与竹垞别
作者：查慎行
朝代：清
体裁：古风

一条楖，一扁舟，每过佳山约少留。榕叶蕉阴消客夏，芡盘菱角到家秋。粗偿行脚平生债，不爽归期汗漫游。我有新诗同七发，起翁微病待翁詶。
诸同年醵分饯行于陈秉之寓楼即席留别四首·其一
作者：查慎行
朝代：清
体裁：七言绝句

来迎华盖出朱轮，九陌炎歊万斛尘。惭愧曲江诸旧好，绿槐阴下饯归人。
诸同年醵分饯行于陈秉之寓楼即席留别四首·其三
作者：查慎行
朝代：清
体裁：七言绝句

鹓鸾队里一沙鸥，饮啄曾同十载游。今日分飞怜只影，烟波满眼又回头。
诸同年醵分饯行于陈秉之寓楼即席留别四首·其二
作者：查慎行
朝代：清
体裁：七言绝句

有约难随座主行，秋风渐老碧芹羹。济时心力输公等，只好江东作步兵。
诸同年醵分饯行于陈秉之寓楼即席留别四首·其四
作者：查慎行
朝代：清
体裁：七言绝句

户小先拚入醉乡，解衣盘礴自生凉。定知此后同年会，故态犹能记老狂。
诸君为余作桃枝竹杖歌余亦自赋一首
作者：查慎行
朝代：清
体裁：古风

劳不得及奔马，逸不得乘安车。飞不能群众鸟，游不能队潜鱼。无端人趋我亦趋，仓卒一蹶谁当扶。七尺之杖六尺躯，圣恩宽大容田庐。归与归与，吾与尔俱。杖国虽不足，杖乡巳有馀。
诸葛武侯祠
作者：查慎行
朝代：清
体裁：五言律诗

割据人才出，真从运数争。苦心扶季汉，馀力到南征。庙古寒鸦集，山高薄雪成。渡泸缘底事，错莫笑书生。
读庄子内篇八首·其一
作者：查慎行
朝代：清
体裁：古风

世人耳目隘，直与蜩鸠邻。焉知天地间，乃有鹏与鲲。小窥大不尽，大视小不伦。吾游非彼适，彼笑非吾闻。
读庄子内篇八首·其七
作者：查慎行
朝代：清
体裁：古风

读书自得师，深浅随所到。当其快领会，何异朝闻道。劳生佚以老，反覆觉语妙。妙处老方知，毋轻示年少。
读庄子内篇八首·其三
作者：查慎行
朝代：清
体裁：古风

其意在诋儒，其说乃近仙。其源发乎老，其渐流为禅。养生徒养形，木寇膏自煎。是形无不尽，薪尽而火传。
读庄子内篇八首·其二
作者：查慎行
朝代：清
体裁：古风

彼此一是非，有一斯有万。于中强分别，间不能以寸。齐之以不齐，两俱置勿问。方将与物化，何有乎物论。
读庄子内篇八首·其五
作者：查慎行
朝代：清
体裁：古风

生本玩世人，初未忘用世。观其审出处，亦重君臣义。用世必以言，忠言或取戾。所以遁天刑，宁甘为世弃。
读庄子内篇八首·其八
作者：查慎行
朝代：清
体裁：古风

耆欲必有开，聪明出乎凿。自从浑沌死，天下无纯朴。帝王递相嬗，泰氏不可作。世运日趋浇，滔滔繄谁觉。
读庄子内篇八首·其六
作者：查慎行
朝代：清
体裁：古风

人人两其足，耻与兀者徒。向非德内充，有足不啻无。外形而形全，内神而神腴。形神两皆寓，是谓内外符。
读庄子内篇八首·其四
作者：查慎行
朝代：清
体裁：古风

死生非二理，出入同一机。人皆有故乡，弱丧昏不知。千载旦暮遇，渊明悟其微。南山旧宅在，逆旅终当归。
读张趾肇徐安序冬日感怀唱和诗次原韵二首·其一
作者：查慎行
朝代：清
体裁：七言律诗

窗隙飞尘日易斜，忽披新句感尤加。路难不为登楼赋，才尽非关入梦花。倚竹何心矜翠袖，听歌有泪滴红牙。断蓬生事无聊极，不独君悲我亦嗟。
读张趾肇徐安序冬日感怀唱和诗次原韵二首·其二
作者：查慎行
朝代：清
体裁：七言律诗

小榻吟成膝自摇，一灯照影共沦飘。雪侵短鬓双双换，寒入深杯九九消。得气盆梅偏早绽，向阳篱菊未全凋。相期并了残年课，添个诗筒遣寂寥。
读易至噬嗑适德尹以黄芽菜见饷戏拈一首
作者：查慎行
朝代：清
体裁：七言绝句

噬肉何烦灭鼻为，颐中有物好观颐。齿牙落后刚难克，舌在差于软美宜。
读易至蹇卦左足适病风作此自解
作者：查慎行
朝代：清
体裁：古风

先圣设卦爻，蹇取往来义。示人以知险，兀者特异是。我今跛一足，往则以偏废。山水处其穷，四傍靡骋地。西南与东北，何有利不利。㗳焉斗室中，坐卧两皆寄。时还用吾短，缓步向檐际。四肢具体微，万象息踵跂。不为平原客，不作卫侯使。免被全人嗤，宁逢马蚿避。行年七十六，委运随时至。但恐气血衰，旋隳读易志。
读楞严经二首·其一
作者：查慎行
朝代：清
体裁：古风

水土定浮沉，大轮转风火。胚胎互融结，大患缘有我。蚁行欲右旋，奈此磨盘左。执持去成见，所寓胡不可。
读楞严经二首·其二
作者：查慎行
朝代：清
体裁：古风

尘根递缠绕，毕竟同生异。如结既绾成，是一要非二。一成仰方便，六解当以次。观性證三空，解脱亦如是。
读楞严经二首八月十五日鹿城对月偶阅栾城集有中秋次韵子瞻夜字韵二诗即次其韵一示儿建一寄德尹润木信庵诸弟·其一
作者：查慎行
朝代：清
体裁：古风

陆川城中连日雨，草桥霁色宜今夜。滹沱南徙故道存，疑有蛟龙伏潭下。水面团团月东吐，城头滟滟河西泻。空庭置酒荇藻间，古柏高槐互相亚。廿年尘坌今已�，此夕清凉天所借。吏曹初散不闻呼，好客能来何用谢。人言僻县少公事，我爱閒居似村舍。不教僮仆课鸡豚，聊与儿孙给梨蔗。一杯对饮要无愧，九折驱车终可怕。平生惯被醉尉嗔，但恨未逢刘四骂。
读白耷山人诗
作者：查慎行
朝代：清

人谓狂生本不狂，漆身吞炭事何常？乱余宾客搜亡命，赦后英雄耻故乡。宝剑尘封三尺水，麻鞋寒踏九州霜。随身一掬澜翻泪，不哭穷途哭战场。
读白耷山人诗
作者：查慎行
朝代：清

人谓狂生本不狂，漆身吞炭事何常？乱余宾客搜亡命，赦后英雄耻故乡。宝剑尘封三尺水，麻鞵寒踏九州霜。随身一掬澜翻泪，不哭穷途哭战场。
读白耷山人诗和恺功三首·其一
作者：查慎行
朝代：清
体裁：七言律诗

亭长台边一酒徒，仰天故作大声呼。气骄星宿生芒角，手擘山川入阵图。急缚何人撄怒虎，丛祠有鬼托妖狐。眼空江表衣冠族，摇笔犹堪杀腐儒。
读白耷山人诗和恺功三首·其三
作者：查慎行
朝代：清
体裁：七言律诗

一卷频浮大白开，即论诗句亦雄才。到天峭壁千寻立，破浪长风万里来。石火光中亡国恨，铁函井底后人猜。可怜芒砀无云气，山色于今死若灰。
读白耷山人诗和恺功三首·其二
作者：查慎行
朝代：清
体裁：七言律诗

人谓狂生本不狂，漆身吞炭事何常。乱馀宾客搜亡命，赦后英雄耻故乡。宝剑尘封三尺水，麻鞋寒踏九州霜。随身一掬澜翻泪，不哭穷途哭战场。
谒南海神庙
作者：查慎行
朝代：清

姚侯送我游黄湾，澄江一道晴无澜。黄昏到岸天色变，彻夜震撼号惊湍。平明谒海神，云气解駮光斑斓。殿中击铜鼓，声落海外迎潮还。巡檐绕廊看古碣，手剔碧藓青苔斑。或欹或仆或屹立，节角刿杀形模残。煌煌御书碑，迥出唐宋元明间。浴日孤亭表其右，七十二级直上穷跻攀。不知榑桑出地几千丈，顿觉万象晃朗穷豪端。骊龙吐珠蛟喷涎，阳乌击水鳌移山。祝融分位当炎躔，紫霞红浪上下两摩荡，中有万点风樯竿。星流电掣到庙下，一一椎髻垂花鬘。吾皇膏泽被百蛮，远人毕至迩者安。自从计臣握算变新法，盐筴纤悉多归官。广川大泽禁渔猎，网漏鱼鳖群生悭。问神受封今几代，蒿目岂不知时艰？国家大事必祭告，谓是正直无欺谩。幽明肸蚃一气旋，忧乐当与民相关。曷不草绿章，为民请命恩宜颁。但使方隅获沾山海利，神亦坐享血食无惭颜。
谒南海神庙
作者：查慎行
朝代：清
体裁：古风

姚侯送我游黄湾，澄江一道晴无澜。黄昏到岸天色变，彻夜震撼号惊湍。平明谒海神，云气解駮光斑斓。殿中击铜鼓，声落海外迎潮还。巡檐绕廊看古碣，手剔碧藓青苔斑。或欹或仆或屹立，节角刿杀形模残。煌煌御书碑，迥出唐宋元明间。浴日孤亭表其右，七十二级直上穷跻攀。不知榑桑出地几千丈，顿觉东西南北四望无遮拦。骊龙吐珠蛟喷涎，阳乌击水鳌移山。祝融分位当炎躔，万象呈露秋毫端。紫霞红浪上下两摩荡，中有万点风樯竿。星流电掣到庙下，一一椎髻垂花䰓。吾皇膏泽被百蛮，远人毕至迩者安。自从计臣握笇变新法，盐筴纤悉多归官。广川大泽禁渔猎，网漏鱼鳖群生悭。问神受封今几代，蒿目岂不知时艰。国家大事必祭告，谓是正直靡欺谩。幽明肸蚃一气旋，忧乐当与民相关。曷不草绿章，为民请命恩宜颁。但使方隅获沾山海利，神亦坐享血食无惭颜。
谒座主相国泽州公于邸第见示予告后新诗恭上二章·其一
作者：查慎行
朝代：清
体裁：七言律诗

上章今始遂初衣，五十馀年愿不违。老鹤林端排雾出，高云天上作霖归。别开仙境为诗境，便息尘机入道机。若论龙门原峻绝，不因罢相客方稀。
谒座主相国泽州公于邸第见示予告后新诗恭上二章·其二
作者：查慎行
朝代：清
体裁：七言律诗

八载追随在禁林，奉公清诲识公心。重编颍上归田集，不比伊川击壤吟。流水一弹真绝调，朱弦三叹有遗音。管窥蠡测终难尽，领味从人自浅深。
谢中丞饷节物
作者：查慎行
朝代：清
体裁：五言律诗

节物烦分饷，殷殷地主情。虽云施不报，肯使受无名。匕箸沾皆足，庖厨愧已盈。似怜藜苋腹，曾饱大官羹。
谢元方送莞香
作者：查慎行
朝代：清
体裁：古风

同气类相求，蕙叹因芝焚。岂若鼽嚏者，薰莸两无分。故人起我顽，辟秽扬其芬。依然方丈室，四壁生烟云。
谢孔心一大参饷酒
作者：查慎行
朝代：清
体裁：七言律诗

城南高会已多时，曾和东风芍药诗。赏到莺花春烂熳，醉题襟袖夜淋漓。尚书没后园空锁，骑省归来鬓有丝。多谢故人犹念旧，一樽重对却成悲。
谢赐普洱茶
作者：查慎行
朝代：清
体裁：七言律诗

洗尽炎州草木烟，制成贡茗味芳鲜。筠笼蜡纸封初启，凤饼龙团样并圆。赐出俨分瓯面月，瀹时先试道旁泉。侍臣岂有相如渴，长是身依瀣露边。
谢赐玻瓈眼镜二首·其一
作者：查慎行
朝代：清
体裁：七言律诗

玉比晶莹镜比圆，一时披豁睹青天。明珠吐晕泥沙外，爝火分光日月边。名纸尚堪题细字，秘书仍许对新篇。此生视息真何幸，双眼摩挲敌少年。
谢赐玻瓈眼镜二首·其二
作者：查慎行
朝代：清
体裁：七言律诗

霁月光风在紫垣，海西佳制赐频烦。潭空秋水清无底，壶贮春冰薄有痕。绝胜金鎞除脆膜，不须藜杖照黄昏。曾经隔雾看花后，老恋馀光尽主恩。
谢院长惠人参三首·其一
作者：查慎行
朝代：清
体裁：七言绝句

一两黄参直五千，囊空欲致坐无钱。朝来忽荷盈觔赐，补贴贫官俸两年。
谢院长惠人参三首·其三
作者：查慎行
朝代：清
体裁：七言绝句

四大相缠岂独风，难凭神草證神功。七年病要三年艾，还在医王药笼中。
谢院长惠人参三首·其二
作者：查慎行
朝代：清
体裁：七言绝句

祖陵地脉禁私刨，都市居奇价日高。翻惜圣朝多弃物，三稏五叶委蓬蒿。
谢院长惠西洋蒲桃酒
作者：查慎行
朝代：清
体裁：七言律诗

妙酿真传海外方，龙珠滴滴出天浆。醍醐灌顶知同味，琥珀浮瓶得异香。直可三杯通大道，谁教五斗博西凉。平生悔读无功记，误被村醪引醉乡。
谢院长赠马十二韵
作者：查慎行
朝代：清
体裁：五言排律

廿载曾徒步，三年会上雍。借驴长自笑，骑马忽相从。华厩蒙分赐，贫家虑乏供。品应超脱兔，种本出飞龙。突过风前影，难寻月下踪。蹴冰蹄似铁，批竹耳成锋。一色全凝雪，三花待刷鬃。密看毛细腻，垂爱尾鬔松。王济虽多癖，孙阳讵易逢。驱驰怜盛壮，剪拂愧衰慵。捷径休争取，归途幸见容。最宜随下泽，安稳代扶筇。
谢院长饷白鱼牛尾狸
作者：查慎行
朝代：清
体裁：七言律诗

樵山擘水致珍羞，陋巷敲门荷见投。细剁银丝防骨鲠，烂蒸玉面惜膏油。酒尝双榼鲜同击，糟压三冬腻欲流。自分生平藜苋腹，得兼二者更何求。
谷城山
作者：查慎行
朝代：清
体裁：古风

东阿城东谷城趾，传是仙家旧乡里。圯桥老叟果何人，能致留侯跪进履。兵书一卷既不传，事往无徵正在此。秦皇凶暴蔑贤圣，偶语诗书皆弃市。布衣起自泗上亭，溲溺儒冠固其理。此非可以正道说，诡托阴符自兹始。竟参帷幄佐奇谋，蹑足时时还附耳。大蛇中断群雄灭，走狗旋烹旧臣死。舞阳活自女媭偷，萧相生遭狱吏耻。子房远祸盖有道，直视侯封同敝屣。神仙之说诚渺茫，有托而逃斯隐矣。陋儒读书寡深识，异事人人徵太史。后来竞指黄石公，当日原无赤松子。我为此语岂好奇，石若有知呼可起。
谷城山下
作者：查慎行
朝代：清
体裁：七言绝句

十日星埃苦昼炎，晚来洗眼谷城南。云头云起晴飞雨，山外山高青出蓝。
谷日至当湖沈南疑招同孙啸夫过陆瞻成耕庐探梅分韵得丰字
作者：查慎行
朝代：清
体裁：七言律诗

残冰消尽水光中，短棹移湾港汊通。小圃花经人日雨，故人酒敌石尤风。溪山兴发长先到，肴核年荒勿太丰。醉墨欹斜吾自笑，草书未暇为匆匆。
豆棚为风雨所坏
作者：查慎行
朝代：清
体裁：古风

平生乏鲜肥，肉食非所慕。偶然营口腹，蓄念计必误。春种瓜豆苗，爱养厸孩孺。插竹就茆檐，缚绳使之固。初看弱蔓引，渐喜众叶布。丝瓜夏蚤结，落蒂甘于瓠。藊豆开独迟，白花待秋露。及兹绿垂荚，采摘在晨暮。夜来风雨狂，倾倒莫支拄。老饕自安分，物理庶可悟。托名得蛾眉，吁嗟难免妒。
豆腐诗和杨芝田宫坊四首·其一
作者：查慎行
朝代：清
体裁：七言律诗

服食神仙事不难，硙床几转便还丹。凝来石髓风犹嫩，点出春酥露未乾。倒箧易偿邻叟值，顾名原合腐儒餐。人间卖菜多求益，休与先生溷一柈。
豆腐诗和杨芝田宫坊四首·其三
作者：查慎行
朝代：清
体裁：七言律诗

滑可流匙胜冷淘，不争舌在齿牙牢。浑忘肉食聊名俭，偶佐村沽亦足豪。烹雪也宜施翠釜，割云初不费银刀。胡麻别试山僧法，口腹穷奢笑老饕。
豆腐诗和杨芝田宫坊四首·其二
作者：查慎行
朝代：清
体裁：七言律诗

蛙瘦熊肥两不知，太常终岁是斋期。半杴土灶然萁火，一顷山田种豆诗。饔子贫家先染指，厨娘纤手并凝脂。来其乡味君休笑，三德虞家有赞辞。
豆腐诗和杨芝田宫坊四首·其四
作者：查慎行
朝代：清
体裁：七言律诗

茅店门前映绿杨，一标多插酒旗旁。行厨亦可咄嗟办，下箸唯闻盐豉香。华屋金盘真俗物，腊糟红曲有新方。须知澹泊生涯在，水乳交融味最长。
豫让桥
作者：查慎行
朝代：清
体裁：古风

赵入宫，臣厕中。赵乘马，臣桥下。区区欲报国士知，可怜一死何能为。君不见博浪一椎虽不中，置身事外非无用。
责猫二首·其一
作者：查慎行
朝代：清
体裁：七言绝句

鱼飧饱后似逃逋，长养成群窃肉徒。孰是汉廷刀笔吏，盍将鼠罪坐狸奴。
责猫二首·其二
作者：查慎行
朝代：清
体裁：七言绝句

老人长夜每醒然，兀坐昏昏抵昼眠。怪尔也来争此席，公然睡暖旧青毡。
败群鹊
作者：查慎行
朝代：清
体裁：古风

朝查查，暮嚄嚄，鹊声喜乌声恶。儿童打乌不打鹊，道是纥干生处乐。维南两鹊鸷不仁，占巢高树旁无邻。有如鹰化为鸠眼未化，以猛济贪四顾图并吞。每当下食群退避，六国何敢争疆秦。我欲驱使去，举火兼巢焚。一回一叹还逡巡，天生万物何物无败群。吁嗟乎，天生万物何物无败群。
贵阳除夕次德尹去年此夜湘南见怀韵
作者：查慎行
朝代：清
体裁：七言律诗

秦城赵璧价谁偿，只影随身漫去乡。剑气久寒思拂拭，鸡声无伴起徊徨。吟残蜡烛三更笛，梦结春云十�桑。不是无家轻远别，天南回首一摧肠。
费子葛陂属题小影
作者：查慎行
朝代：清
体裁：古风

费生客京华，气带秋山爽。学诗兼学画，离俗寄幽赏。识君尘坱中，十载一俛仰。羡君烟霞姿，潇洒不殊曩。虎头为写照，见者皆拊掌。秋根走杂树，中有落叶响。可无松亭亭，配汝玉朗朗。劳生轮下坂，岁月成卤莽。谁知静坐人，一日可当两。
贺吕幼心重游泮宫并子婚联
作者：查慎行
朝代：清
体裁：联

青衫恰称前司马；红粉争看小秀才。
贺张志尹前辈生子
作者：查慎行
朝代：清
体裁：七言绝句

邓艺冯经孰擅场，乃翁才藻世无双。祝儿他日无多语，七岁能文似曲江。
贺新凉·后二日将蠖广席上听歌次前韵
作者：查慎行
朝代：清
体裁：词

风雨重阳后。乍宵来、微云澹月，高梧疏柳。病与乐天相伴住，消遣十常八九。更何必、樱桃樊口。南魏北张馀音在，胜挨筝、擪笛推琵手。当此际，可无酒。就聋双耳声声透。喜主人，闭关投辖，肯教宾走。门外泥深行不得，老子狂呼小友。听换羽、移商还又。白日催年鸡催晓，问玲珑、解唱吾歌否。拚醉倒，且濡首。
贺新凉·壬辰重阳前二日张日容招集城南陶然亭
作者：查慎行
朝代：清
体裁：词

蓦过中秋后。响西风、万梢芦荻，万条杨柳。惆怅东篱归未得，帝里又将重九。且趁伴、来开笑口。检点尊前人如故，只病夫、废了持螯手。用其一，且持酒。敝裘缝裂新寒透。记年时、随鹰逐兔，射飞烹走。贫到今番无菊看，一醉径烦良友。算乐事、人生难又。此会明年知谁健，问登高、还在城南否。吾老矣，莽回首。
贺新凉·秋晚独上荆州城楼
作者：查慎行
朝代：清
体裁：词

飞过蛮天雨。背孤城、夕阳西下，大江东去。虎渡龙洲依然在，长是马嘶日暮。有独客、登楼怀古。豚犬英雄都不问，问成名、孺子今何处。秋太晚，散砧杵。山川洵美非吾土。向江陵、裌衣催换，一番寒暑。翠冷红酣微霜后，变了荆门烟树。且目送、边鸿南度。隔岸残云流欲尽，指空濛、下是衡阳路。愁浩浩，共谁语。
贺梁清标联
作者：查慎行
朝代：清
体裁：联

皇揽揆予，帝力于我，春酒赐天家，金瓯社稷销兵里；别业平原，故乡昼锦，寿筵寻往事，玉斧关河聚米前。
贺陈无逸寿联
作者：查慎行
朝代：清
体裁：联

鬼神微妙，前席延君，处士岂虚声，姓名翻藉布衣寿；风雨晦冥，下床睡我，诗人今老大，湖海未将豪气除。
贻笏图为徐淮江赋次李武曾韵
作者：查慎行
朝代：清
体裁：古风

徐家手版传忠襄，曾随封事携皂囊。牙花欲开天变候，雷雨白日搜溪堂。堂中书签三万轴，一一玳瑁琉璃装。床头置笏床下拜，髣髴排击含风霜。自从尚书殉社稷，对命无复王廷扬。问君宝此竟安用，谓是祖德贻缥缃。君家祖德非寻常，日星皎皎悬孤光。百年朝典存手泽，世阅两代源流长。公侯子孙必复旧，瓜□绵邈今方将。凤雏已得韩冬郎，七岁弄笔吟绕廊。丈夫生儿有如此，对客那得能深藏。涂鸦画虎无不可，但是骥性终驯良。乃翁与世不同调，挟筴莫叹亡羊臧。摩挲老眼待他日，为汝持笏还端详。
赈饥谣
作者：查慎行
朝代：清
体裁：古风

官仓徵去粒粒珠，两斛米充一斛输。官仓发来半粞谷，一石才舂五斗粟。然糠杂秕煮淖糜，役胥自饱民自饥。吁嗟乎，眼前岂无乐国与乐土，不如成群去作仓中鼠。
赋夜光木
作者：查慎行
朝代：清
体裁：五言律诗

积水生神木，俄登几案旁。四时无改火，五夜必腾光。近映藜辉淡，遥分桂魄凉。顿教虚室白，临卷胜萤囊。
赋得云抱两三峰应皇太子令
作者：查慎行
朝代：清
体裁：五言律诗

万峰齐露顶，云气欲何之。偶遇参差石，还萦缥缈姿。三山遥望处，二华未开时。髣髴应难画，形容况入诗。
赋得岁寒坚后凋
作者：查慎行
朝代：清
体裁：五言律诗

物性终难改，天行岁有常。平时滋雨露，晚节炼冰霜。鹤骨清添劲，龙鳞老变刚。郁葱生意在，寒律总春阳。
赋得忍冬花送楼村同年南归分韵得群字
作者：查慎行
朝代：清
体裁：古风

鸳鸯亦有偶，鹭丝亦有群。岂谓阅晨莫，遽看黄白分。亭亭羞独艳，两两含清芬。愿保忍冬意，嗒焉吟送君。
赋得梦破蓬窗雨
作者：查慎行
朝代：清
体裁：七言律诗

明灯初灺酒微消，倦枕扁舟夜泬寥。枫叶桥边看漠漠，芦花风外听潇潇。一天云气沉孤雁，两岸滩声长暗潮。唤醒江湖十年梦，起寻归路尚迢遥。
赋得深屋喜炉温
作者：查慎行
朝代：清
体裁：七言律诗

几重帘幕几重茵，深掩纱窗净少尘。鸽炭燄红寒渐减，鹊炉灰白煖初匀。三冬不纳冰霜气，一室能回天地春。应念五更骑马出，铜街巳有趁朝人。
赋得绿树阴浓夏日长
作者：查慎行
朝代：清
体裁：七言律诗

高倚层霄俯映池，绿阴阴处日迟迟。晴穿密叶蝉初翳，暑薄交柯鸟未知。曲径烟分苍藓润，重楼人静画帘垂。炎曦只隔深林外，似恋清幽不肯移。
赋得远色有诸岭限二萧
作者：查慎行
朝代：清
体裁：七言律诗

谁写丹青向碧霄，参差入望势偏遥。烟光澹处疑无树，日气生时似涌潮。飞鸟不能踰嶂外，横云只许抺山腰。分明有路行难到，知隔天台第几桥。
赋得雨中荷叶终不湿六韵
作者：查慎行
朝代：清
体裁：五言排律

尔本池中物，翻从湿得乾。出泥茎濯濯，带雨叶团团。散作千声去，欹留一滴难。高低承翠盖，大小走珠槃。洒脱浑无迹，阴晴讵改观。肯同凡草木，漏泽妄思干。
赋野杏根
作者：查慎行
朝代：清
体裁：五言律诗

古根埋不烂，搜剔岂能辞。斑剥旧苔藓，槎牙新菌芝。乾坤无弃物，研席得奇姿。自有天然质，何烦斧凿为。
赐观御书大学经传恭纪二十韵
作者：查慎行
朝代：清
体裁：五言排律

昭代文明启，吾皇政化隆。熟精洙泗理，大阐圣贤功。胞与周民物，几康谧始终。一经神默契，十传语全融。尧典推明德，汤盘视韨躬。孝慈为世则，好恶与人同。异说归渊鉴，群儒仰折衷。欲令声振铎，端赖笔抒虹。心法由诚正，书源本贯通。学难穷秘笈，勤不辍行宫。涤砚龙窥沼，挥毫凤舞空。淋漓云气外，披拂柳阴中。星斗天垂象，山泉帝发蒙。教传先胄子，宠示逮臣工。偏党消皇极，维持长士风。颁应遍黉序，泽自被西东。�藻光何焕，王言义必充。道宏该创守，力厚辟鸿濛。羲画传同远，箕畴演并崇。煌煌治平业，万古照苍穹。
赐观紫骝御马恭纪十韵
作者：查慎行
朝代：清
体裁：五言排律

御马紫骝名，牵来左右惊。无疆全地道，至健配天行。出应房星瑞，时逢朔漠清。风云开万里，日月夹双睛。阔步无溪堑，深观识性情。驯良由驾驭，神骏本生成。往往从蒐狝，悠悠逐旆旌。势随龙象蹴，气蹑虎狼平。按辔千林肃，回銮六幕晴。衔恩何以报，恋主每长鸣。
赠别郭于宫
作者：查慎行
朝代：清
体裁：古风

我初耳君名，识面怅犹未。吴中忽逅邂，衰懦增慨忾。缠绵一臂交，倾倒两心既。顾欢同年旧，莫逆笑相谓。谓是我辈人，拔茅当以汇。出其囊中什，字字抉肝胃。豁达淮海风，郁蟠河岳气。侪观狎唐宋，方驾希晋魏。独立千丈姿，昂然表凡卉。私心惊且喜，固是吾所畏。朅来京洛间，领略弥有味。顾今不可作，语及必长喟。孰使顾不亡，得君深自慰。时时小扣击，枯槁需一溉。亦复不靳予，情同采葑菲。生逢右文代，多士云叆靅。潇湘赋何涓，古镜吟潘纬。公车召方朔，书学徵米芾。君亦预承恩，南薰食官饩。明堂储�梓，丹臒视涂塈。大海终掣鲸，兰苕聊集翡。举场昨俯就，抱璞仍刖䠊。多君失意来，辞色少怨诽。平生学问力，胸自判泾渭。颇怪穷孟郊，甘称溧阳尉。骥虽仰刍秣，鸿肯离罗罻。计决勇告归，会机适天乞。金源旧文献，芜没几蒿蔚。上赖野史翁，流传得髣髴。补亡千载下，自任一何毅。零落四千篇，缉纫成禬䙡。图经佛道藏，搜采靡不暨。经进卷倍前，乙览为增欷。随身给书局，纸价往应贵。汗漫镂板期，艰难治装费。若人富才藻，所乏乃资屝。崔砚幸勿焚，莱服行且衣。归与洵可乐，贫也何足讳。绿杨暗河桥，万树蜩螗沸。南风吹祖帐，好雨洗林熂。掉头君其仙，灸背我如熨。倘念酒人游，尺书及尘�。
赠如皋许嘿公
作者：查慎行
朝代：清
体裁：七言律诗

曾摹一卷岐阳碣，只作西周旧本看。好古未妨生末世，成名终不藉微官。眼中识字如君少，老去知音较昔难。料合中原无手敌，莫教旗鼓更登坛。
赠杖
作者：查慎行
朝代：清
体裁：五言律诗

倚赖支离叟，扶持拙病翁。长虞故步失，不为暮途穷。世乏三年艾，家无五尺童。用行吾与尔，形影略相同。
赠杨远卿年伯二首·其一
作者：查慎行
朝代：清
体裁：七言律诗

麈尾犀株借美谈，直从公府指潭潭。将军大树移关右，太守名花载日南。长见恩光留卓午，最宜风景是春三。多缘难稳东山卧，五马行看益两骖。
赠杨远卿年伯二首·其二
作者：查慎行
朝代：清
体裁：七言律诗

茱萸湾口蜀冈南，胜事年来一倍添。九曲晴波春纵棹，二分明月夜钩帘。门前棨戟连昆友，膝下才名起孝廉。漫说黄金曾铸印，世家原自重牙签。
赠正华长老并序
作者：查慎行
朝代：清
体裁：七言律诗

曾为行脚此经行，聚铁依稀铸姓名。重向荒村投一宿，忽从古佛證前生。斧斯荆棘还初地，海涌楼台现化城。用尽万金残债了，结跏依旧听钟声。
赠汪悔斋方伯
作者：查慎行
朝代：清
体裁：古风

国家有异数，畸人出当之。巍巍宏博科，鹓凤集一池。公来承主眷，初亦由文词。继乃悉公才，拔萃超常资。我朝拓遐陬，南不尽岛夷。勿轻发介使，大体存羁縻。旷典偶一修，择贤诚足毗。公时膺特简，衔命东南驰。粘天驾波涛，帖首驯蛟螭。平生抱忠信，涉足无崄巇。肃将明明威，慎重瞻丰仪。心若诞文教，要令崇先师。鳌背屹宫墙，作记刊诸碑。馀事当润色，问俗陈风诗。手持王会图，归献白玉墀。至尊动颜色，前席为频移。迄今奉使录，灿若星日垂。自兹益向用，历试无不宜。试公以吏治，出领嵩洛伊。政成多异迹，独创非前规。试公以击断，明决仁且慈。八闽百万户，立起残疮痍。试公以大藩，旬宣来保釐。民劳既已塈，国计终无亏。凡此十年中，官涂自逶迤。旁无汲引力，皆受特达知。煌煌名书屏，屡被褒美辞。行省尚见屈，看人换旌麾。贱子田间来，于公少恩私。侧闻道路口，籍籍皆如斯。当今梁栋材，大器非公谁。公昔守洛阳，舍弟久追随。猥蒙齿颊及，佳句时或披。阶前尺寸地，投谒独怪迟。男儿属有愿，会合宁无期。携我作远游，竹垞真好奇。武�昔未到，昨始慰所思。此来复识公，又得啖荔支。何期寂寞游，三乐并一时。篇终述已意，公幸勿见嗤。
赠清凉中洲禅师·其一
作者：查慎行
朝代：清
体裁：七言绝句

师在吾乡住十年，风尘南北见无缘。眼前一片清凉界，二老相逢亦偶然。
赠清凉中洲禅师·其二
作者：查慎行
朝代：清
体裁：七言绝句

经史纷纶入剪裁，黄山赋可压天台。波流云委三千字，一句何曾杜撰来。
赠绍兴太守王宪尹
作者：查慎行
朝代：清
体裁：七言律诗

千岩万壑浙江东，典郡声华迥不同。七十叶传王内史，二千石视汉三公。誇人诗句蓬莱上，寓意文章山水中。谁似先生觞咏地，兰亭原是旧家风。
赠胡星卿先生胡之先东川侯海其子观尚南康公主
作者：查慎行
朝代：清
体裁：七言律诗

棨戟侯门奕叶光，可能无意感沧桑。草庐望重名贤宅，竹苑年深贵主庄。满地秋瓜仍烂熳，渡江春燕只寻常。白头一老钟山下，筋力犹看八十强。
赠范方仲
作者：查慎行
朝代：清
体裁：七言绝句

秋兔千头瘗秃毫，锋藏锷敛似无刀。费他京国三年住，顽石如山价尽高。
赤壁
作者：查慎行
朝代：清
体裁：五言律诗

一战三分定，英雄洵有神。古今才不偶，天地局长新。故垒秋吹角，荒江晚问津。祭风台下路，惆怅是归人。
赭矶雨泊
作者：查慎行
朝代：清
体裁：七言律诗

午汗翻浆晚未融，雨声夜入荻芦丛。孤舟野岸少嘉树，六月大江多暴风。蚊响似为雷助势，萤光敢与电争红。等閒何用生分别，多付微凉一枕中。
赴召纪恩诗·其一
作者：查慎行
朝代：清
体裁：七言律诗

圣谟平土奏安澜，诏举时巡万国欢。棡鼓无声传过辇，场功初毕候鸣銮。恩波先沛三春雨，瑞雪都忘十月寒。微贱不知天上事，讴歌遥向彩云端。
赴召纪恩诗·其二
作者：查慎行
朝代：清
体裁：七言律诗

�藻纷缤布九垓，丽天云汉并昭回。观光岂独臣邻喜，就日争随父老来。作息自安歌帝力，旁求何幸及凡材。祗应圣主同元化，雨露沾濡到草莱。
赵价人乞东篱诗戏赠
作者：查慎行
朝代：清
体裁：古风

君不识陶公，而乃号东篱。君又未识我，来乞东篱诗。我虽未识君，尚幸生同时。陶生千载上，知我与君谁。譬如梦中人，此梦非彼知。形开神或合，闭目若见之。孰谓渊明心，与君不相期。我诗岂妄作，成此一段奇。
赵北口
作者：查慎行
朝代：清
体裁：古风

燕南赵北际，地是古易州。两淀亘一堤，堤长若桥浮。前年驱车过，泞淖没我辀。雨脚飒飒垂，心怀失足忧。至今旅枕梦，涩缩不敢投。兹来喜春霁，日色和且柔。晨餐具鲜鲫，门有晒网舟。飞沙隔岸来，风削堕浪头。俯见夹岸柳，枝枝倒清流。人生各有营，偶过难久留。愧此千顷绿，一双雪毛鸥。
赵北口喜晴
作者：查慎行
朝代：清
体裁：五言律诗

涣涣冰初释，葱葱树向荣。水浮雄县动，沙过鄚州轻。客饭鱼虾气，村场鼓笛声。乡心兼节物，屈指急归程。
赵北口坐冰床
作者：查慎行
朝代：清
体裁：七言绝句

古堤老柳一时僵，水腹初坚黑白洋。稍与长途休马力，冒寒半日坐冰床。
赵北口坐冰床
作者：查慎行
朝代：清
体裁：七言绝句

老涉惊波足可怜，平生履薄怕临渊。阿谁与唱公无渡，三尺冰床稳胜船。
赵北口夹堤柳阴最密不知何故忽被斫伐存者惟枯桩而已感叹成诗命儿建同作
作者：查慎行
朝代：清
体裁：七言绝句

五度征鞍柳拂丝，重来秃干已无枝。摩挲老眼还三叹，看汝成阴又几时。
赵忠定公废祠在天池塔傍
作者：查慎行
朝代：清
体裁：七言绝句

丞相塔前丞相祠，千秋兴废偏同时。我来吊古一惆怅，青史贤奸僧不知。
赵秋谷编修见示并门集辄题其后
作者：查慎行
朝代：清
体裁：古风

赵侯旷世才，硎发新刃初。十八取高第，姓名登石渠。纷纷冠盖交，僮马填门闾。抗怀对侪俗，折节读古书。我友潜江髯，数数来告余。余时怀一刺，欲往还趑趄。从来负盛名，相见长恐虚。何期就馆舍，先枉君子舆。示我并门诗，璀璨琼瑶琚。清光溢两目，浏览无停矑。不忍遽卒读，掩卷姑徐徐。留之遣夜长，霜月临窗�。地炉煖宿酒，继晷编重舒。十首釂一杯，顷刻百首馀。何堪饮户小，径醉同蘧蘧。隐几似有人，导我蓬莱居。李杜踞高坐，两旁列仙儒。依稀潮州韩，髣髴眉山苏。中有青丘子，拍肩大声呼。醒来几案傍，绛蜡开芙蕖。悠然接诗境，鼠穴非乘车。我欲数子间，位君复�躇。君今富才力，著作承明庐。词章技特卑，未足垂声誉。即此见根柢，振步捐土苴。神仙才有数，此语古有诸。我贱不足论，愿君勉相于。
起最早
作者：查慎行
朝代：清
体裁：五言律诗

竹亭宜早起，独自绕廊行。渐觉月光淡，不知天色明。草长兼露重，庭旷得风轻。墙缺庐山好，峰峰似染成。
路灌沟阻风
作者：查慎行
朝代：清
体裁：七言律诗

行李先愁过吉阳，萑苻何物尚披猖。孤舟喜出两关阻，一雨能生三日凉。纨扇云皴山入画，芦花风起客思乡。柴桑旧事吾犹记，咫尺翻嫌路渺茫。
车中遇佟陶庵同年
作者：查慎行
朝代：清
体裁：七言律诗

三年不见故人诗，一笑多成世外期。君自爱閒求退早，我方移疾得归迟。萍踪浮海相逢地，柳絮随风欲散时。莫怪下车还久立，老来光景怕临岐。
转应曲效乐天体秦邮舟中即目六首·其一
作者：查慎行
朝代：清
体裁：七言绝句

浮沈岂必缘轻重，此理难从物性求。沙鸟羽轻偏善没，水牛蹄重独能浮。
转应曲效乐天体秦邮舟中即目六首·其三
作者：查慎行
朝代：清
体裁：七言绝句

贪廉岂必由取舍，此段难从有意求。二寸白小多漏网，尺半红鳞或上钩。
转应曲效乐天体秦邮舟中即目六首·其二
作者：查慎行
朝代：清
体裁：七言绝句

后先岂必争迟速，此诀须从达者传。欲速马因失足后，开迟船为得风先。
转应曲效乐天体秦邮舟中即目六首·其五
作者：查慎行
朝代：清
体裁：七言绝句

死生岂不论长短，此事难从天道争。黄口小儿多夭折，白头老子却长生。
转应曲效乐天体秦邮舟中即目六首·其六
作者：查慎行
朝代：清
体裁：七言绝句

富贫岂必关忧乐，此意须从处境谋。万户富平侯不乐，一瓢贫巷士忘忧。
转应曲效乐天体秦邮舟中即目六首·其四
作者：查慎行
朝代：清
体裁：七言绝句

灾祥岂必因旱潦，此事终须人力饶。千金堤塞一蚁穴，百里水泄三虹桥。
辛丑元日用数目字口占八句
作者：查慎行
朝代：清
体裁：七言律诗

吾生七秩又加二，五老今为最老夫。兄弟四人三并宅，儿孙八辈半将雏。从归田后九年矣，自反胸中一事无。幸戴尧天逢再闰，龙飞六十效嵩呼。
辛卯人日赴座主泽州相国之召席间公首倡七言律诗恭次原韵
作者：查慎行
朝代：清
体裁：七言律诗

重开东阁撰良辰，喜入新年倍爽神。句挟烟霞非俗韵，坐谈风月许门人。黄封例赐承恩旧，白社閒居致政新。自此清游好排日，从公赏遍洛阳春。
辛酉元宵月蚀
作者：查慎行
朝代：清
体裁：七言律诗

顾兔乘鸾事总乖，暗尘谁斗踏灯鞋。但期来岁圆还再，肯照人间缺亦佳。金筑旧闻荒野史，玉川奇句抵齐谐。素娥似有刀环约，渐放清光入客怀。
辰州
作者：查慎行
朝代：清
体裁：七言律诗

连冈猛火夜烧营，槃瓠西来尚有城。百雉凭高经雨黑，五溪流恶入江清。就倾庐舍全无主，畏险舟车半不行。欲访遗书寻二酉，旁人指点笑书生。
辰溪县晚泊
作者：查慎行
朝代：清
体裁：七言绝句

夕阳孤塔表辰溪，江面初宽地渐低。从此一舟平似掌，万峰回首夜郎西。
辰龙关
作者：查慎行
朝代：清
体裁：七言律诗

结阵愁云傍水滨，望中高势故嶙峋。古来形胜知何地，天下英雄竟少人。独戌饥鸦喧落日，连营荒草压征尘。曾经官渡相持后，栅孔枝枝插柳新。
过万山寺有怀熙怡长老
作者：查慎行
朝代：清
体裁：五言律诗

我爱熙怡叟，对人双耳聋。重来门径改，久坐影堂空。云气微茫外，湖光隐见中。万杉何处是，畟畟但松风。
过乔石林侍读纵棹园
作者：查慎行
朝代：清
体裁：七言绝句

一天风雨禁荼蘼，红药空栏信尚迟。只道淮东春已尽，鸭桃犹剩两三枝。
过二瞻兄维扬寓斋兄有赠行诗次韵詶别
作者：查慎行
朝代：清
体裁：七言律诗

征衫初换且停桡，一日江程两信潮。欲去邮亭尘滚滚，乍来岐路马萧萧。诗文价定人争购，书画船轻客待邀。劈纸风流看好在，绿杨回首记红桥。
过仲家浅望鱼台诸山
作者：查慎行
朝代：清
体裁：五言律诗

解缆鸡三唱，前征曙色催。苍葭迷薮泽，白鸟起湾洄。日挟川光动，帆冲雾气开。好山青似染，的的近鱼台。
过兖州城外有感
作者：查慎行
朝代：清
体裁：五言律诗

泗水桥西路，垂鞭去意迟。老为东郡客，才减少陵诗。白日黄尘暗，孤城万木悲。遗民应已尽，莫问乱离时。
过凤阳城外
作者：查慎行
朝代：清

帐下居然识帝王，千秋闾墓表滁阳。时来将相皆同里，泪落英雄有故乡。芒碣天青云气散，江淮月白水声凉。龙蛇变灭须臾事，犹指山名号凤凰。元老还朝起废臣，二陵收气避黄巾。忽闻淮泗声援地，已奉邯郸假号人。南渡半年输弱晋，西来群盗甚苻秦。青丝白马他年恨，草木余威在寿春。
过凤阳城外·其一
作者：查慎行
朝代：清

帐下居然识帝王，千秋闾墓表滁阳。时来将相皆同里，泪落英雄有故乡。芒碣天青云气散，江淮月白水声凉。龙蛇变灭须臾事，犹指山名号凤凰。
过凤阳城外·其二
作者：查慎行
朝代：清

元老还朝起废臣，二陵收气避黄巾。忽闻淮泗声援地，已奉邯郸假号人。南渡半年输弱晋，西来群盗甚苻秦。青丝白马他年恨，草木余威在寿春。
过凤阳城外二首·其一
作者：查慎行
朝代：清
体裁：七言律诗

帐下居然识帝王，千秋闾墓表滁阳。时来将相皆同里，泪落英雄有故乡。芒砀天青云气散，江淮月白水声凉。龙蛇变灭须臾事，犹指山名号凤皇。
过凤阳城外二首·其二
作者：查慎行
朝代：清
体裁：七言律诗

元老还朝起废臣，二陵收气避黄巾。忽闻淮泗声援地，已奉邯郸假号人。南渡半年输弱晋，西来群盗甚苻秦。青丝白马他年恨，草木馀威在寿春。
过前辈梁药亭故居
作者：查慎行
朝代：清
体裁：七言律诗

风流云散两茫然，转瞬前游十五年。独客远来朋旧少，贫官没后子孙贤。买邻古有千金语，遗槁今为万口传。话到五交宜广绝，西华葛帔复谁怜。
过南天门初见边墙明徐武宁所刱戚少保重修者也
作者：查慎行
朝代：清
体裁：五言律诗

胜国留遗筑，危梯极望收。万峰乘障起，一水入关流。形势当全盛，边墙免岁修。太平输镇将，裘带取封侯。
过南安伤陈六谦太守
作者：查慎行
朝代：清
体裁：五言律诗

太息南安守，居官仅二年。如何千丈气，竟掩九重泉。宦业孤孙尽，书名一郡传。经过少交旧，回首极凄然。
过叶已畦二弃草堂出新刻见示
作者：查慎行
朝代：清
体裁：七言律诗

叠成山势凿成洼，位置柴门趁屋斜。小筑人皆称得地，远来吾不为看花。旧游历历经心眼，馀论津津溢齿牙。未敢对君谈著述，十年衣袖有尘沙。
过吴汉槎禾城寓楼
作者：查慎行
朝代：清
体裁：七言律诗

快事相看一笑真，忽传绝域有归人。劫灰已扫文星灿，党禁初宽士气伸。佳客偶逢如有约，盛名长恐见无因。廿年冰雪思乡梦，才向田园过一春。
过吴门拟一晤何屺瞻吴漪堂陆冰贤诸同年竟为风雨所阻戏以诗代柬
作者：查慎行
朝代：清
体裁：五言律诗

屈指算良晤，到来风雨狂。往还期不偶，跬步病相妨。酒要乘閒置，游须计日偿。防他三子笑，归去有何忙。
过宝应示章绮堂同年
作者：查慎行
朝代：清
体裁：七言绝句

射阳湖畔偶停船，却望前游意惘然。如此冰霜如此路，七旬以外两同年。
过常州不及入城留柬钱亮功徐学人
作者：查慎行
朝代：清
体裁：七言绝句

同年同学馀几个，出处难教一例同。钱不如徐犹胜我，尔方室处我冲风。
过德尹城中新居十二韵
作者：查慎行
朝代：清
体裁：七言排律

再得归田一纸书，喜于身自挂冠初。城隅别僦三间屋，户外高悬四望车。饱阅官情知进退，好还天道任盈虚。岂惟太息传供帐，颇觉欢声动里闾。应接稍防生客扰，往来宁虑旧交疏。囊衣事偶同王吉，襆被人应谅魏舒。世上名皆身以外，历头冬是岁之馀。巢成古树寒依鹊，槛俯清池夕数鱼。膝下诸雏看渐长，灯前二老笑相于。小时至性君犹在，病起精神我不如。良夜且为无事饮，明年仍拟故林居。园庐早晚梅花发，已遣家童预扫除。
过德州城外不及访前辈田纶霞及同年李文众后人
作者：查慎行
朝代：清
体裁：七言绝句

此邦耆旧几人存，田李风流在子孙。双袖龙钟数行泪，忍过西路洒州门。
过惠力僧房访葛友峰
作者：查慎行
朝代：清
体裁：七言律诗

穿过林峦第几层，到门双屐响登登。祗应赵郡苏和仲，犹识成都杜伯升。蜚遁难求偕隐伴，侨居直似此山僧。白头相对吾滋愧，撒手悬厓尚未能。
过扬州示崔性甫杨晓先两同年
作者：查慎行
朝代：清
体裁：七言绝句

不到红桥已八年，有人柳下记停船。杨郎落第崔郎病，纵使同游越可怜。
过文与也竹坞草庐
作者：查慎行
朝代：清
体裁：七言律诗

坐阅沧桑五十年，不知颜状已苍然。世家文物传诗画，相国衣冠傍墓田。乱竹巧遮行药径，浊流閒送出山泉。丈人有福能高卧，一榻秋阴万树蝉。
过新城留别虞武通同年
作者：查慎行
朝代：清
体裁：五言律诗

赤县当烦剧，期年极苦辛。心劳书下考，官罢得长贫。世议近逾隘，交情老自真。西湖有鸥鹭，迟尔作閒人。
过曹希文斋
作者：查慎行
朝代：清
体裁：七言律诗

怪底移家忽入城，小堂幽事颇关情。琴床近海潮添润，茶榻分泉火就烹。摩诘园亭依画稿，建安人物入诗评。也知习懒便支户，不废阶除有送迎。
过桐江口不及访同年李培园侍御以诗代柬
作者：查慎行
朝代：清
体裁：古风

念昨别京华，君方入台端。操持纪纲地，正色不可干。如何神武门，亦挂惠文冠。早知世路隘，不及山中宽。自闻返谷村，松竹为改观。筑亭名补过，于义恐未安。古来贤达流，要视进退间。我欲赋硕人，为君歌考槃。勖哉承世泽，名节初终完。
过梅里为竹垞先生留一日
作者：查慎行
朝代：清
体裁：五言律诗

郑重还山约，馀年准拟同。如何向岐路，又复转孤蓬。过酒冲筵雪，维舟拍岸风。我衰公早白，告别敢匆匆。
过梅里访朱西畯
作者：查慎行
朝代：清
体裁：七言绝句

也知陟岵意仍违，才得还家换裌衣。为报而翁吟望久，白头京国苦思归。
过济宁不及游南池
作者：查慎行
朝代：清
体裁：七言绝句

人笑平生颇好奇，胜游到处每差池。不才自信能藏拙，况有光芒李杜诗。
过涿州怀杨耑木
作者：查慎行
朝代：清
体裁：七言绝句

庙社楼桑迹仅留，城南缓辔记同游。春风又送孤唫客，一背斜阳过涿州。
过湖口作
作者：查慎行
朝代：清
体裁：七言律诗

楚水吴烟一览收，新移锁钥控中流。谁兴桑孔缗钱利，尽算江湖大小舟。山脚酒旗孤店晚，县南风色乱帆秋。诗囊压担琴扶膝，关吏何妨笑薄游。
过牛栏山下二首·其一
作者：查慎行
朝代：清
体裁：七言绝句

青山缺处吐孤城，行到牛栏路更平。一片黄榆绿槐影，白狼河畔作秋声。
过牛栏山下二首·其二
作者：查慎行
朝代：清
体裁：七言绝句

白酒黄花兴未违，一鞭新自塞垣归。短裘冲过重阳雪，又向京华换裌衣。
过田间先生山居相留信宿出示藏山集再赋二诗博和·其一
作者：查慎行
朝代：清
体裁：七言律诗

层峦俯瞰万松梢，中有高人旧结茅。自入鹿门诗一变，竟驯龙性易初爻。云盘远势鸦翻阵，花作新泥燕补巢。未免累翁鸡黍约，往还原不拒贫交。
过田间先生山居相留信宿出示藏山集再赋二诗博和·其二
作者：查慎行
朝代：清
体裁：七言律诗

比似仙源那易寻，避人毕竟要山深。谁教鹤怨猿啼客，来听鸾歌凤舞音。语杂谈谐皆典故，老传著述岂初心。好看龙马精神健，东武时为抱膝吟。
过茌平新令吴宝崖尚未到官戏题旅壁
作者：查慎行
朝代：清
体裁：五言律诗

茌平新邑长，赴任底迟迟。氓俗三秋望，王程九日期。多倾浮蚁酒，省作捕蝗诗。一宿吾随便，何烦地主为。
过西岭数里许土冈微起道傍新立木榜署古新甫山五年前经此未尝有也
作者：查慎行
朝代：清
体裁：古风

南眺东蒙峰，北瞻泰岱巅。相望三百里，徂徕处其间。新甫特土壤，居然亦名山。石老柏不生，荒榛互绵延。文人好夸大，后世事或然。曼硕告寝成，煌煌郊庙篇。移风继周颂，孔子经手删。不应閟宫什，失实载简编。鲁邦岩岫多，高峙争孱颜。今闻非昔指，彼此揣度悬。年往事易讹，况加附会牵。我欲正此谬，诗成恐难传。
过诗友钱木庵虞山故居
作者：查慎行
朝代：清
体裁：五言律诗

城角三间屋，倾欹少比邻。半生馀酒债，四海失诗人。儿女早无累，身名果孰亲。翻怜吾未达，感旧尚沾巾。
过赵北口晨餐得鱼戏和西�
作者：查慎行
朝代：清
体裁：七言绝句

淼淼波光漾碧虚，中央一带是民居。绿杨影里罾竿起，弹铗人归食有鱼。
过郴江口有感于杜工部事
作者：查慎行
朝代：清
体裁：五言律诗

十载游巴峡，三年客楚疆。青袍常避乱，白发俨投荒。许国才难尽，忧时命不长。靴洲疑冢在，过者亦神伤。
过鄱阳湖口望大孤山次黄伐檀旧韵
作者：查慎行
朝代：清
体裁：古风

江长如带湖如襟，庐山挈领高嵚崟。大孤欲束湖口住，石脚下插三千寻。浪头有时过灭顶，嘘吸倒影影亦沈。康郎彭郎两不妒，微步但觉凌波深。西江贾儿晚泊棹，东南月上明孤斟。渚蘩汀芷近楚俗，水味涓洁神居歆。群鸥飞尽乱鸦舞，瘿藤瘦棘森成阴。天青沙白献浓翠，恍悦余目怡余心。船头击汰船尾卧，末疾不受风霾淫。马当之险幸巳脱，一壶珍重携千金。
过钱玉友河亭话旧二首时已收身奉佛但未废饮耳·其一
作者：查慎行
朝代：清
体裁：七言绝句

团蒲旁着一龛灯，缰锁中无杜伯升。长恐入门遭痛棒，对君吾是哑羊僧。
过钱玉友河亭话旧二首时已收身奉佛但未废饮耳·其二
作者：查慎行
朝代：清
体裁：七言绝句

不爱天花作道场，万缘消尽酒难忘。从今方丈维摩室，添瓣清香祀杜康。
过露筋祠下
作者：查慎行
朝代：清
体裁：五言律诗

旧是鹿筋梁，何年祀女郎。至今留庙貌，考古实荒唐。晓气蛙鱼国，秋声蚊蚋乡。人家苇花里，放鸭满陂塘。
过青山吊田间先生示怀永怀玉兄弟及令侄廷益三首·其一
作者：查慎行
朝代：清
体裁：七言绝句

田塍高下路欹斜，小雨濛濛早稻花。到此不愁迷失道，读书声里是君家。
过青山吊田间先生示怀永怀玉兄弟及令侄廷益三首·其三
作者：查慎行
朝代：清
体裁：七言绝句

存亡出处总相关，惆怅燕台客未还。满架遗书付君辈，天教风雨护名山。
过青山吊田间先生示怀永怀玉兄弟及令侄廷益三首·其二
作者：查慎行
朝代：清
体裁：七言绝句

絮酒何辞触热过，依然废瑟在岩阿。较他短笛山阳泪，三世论交感更多。
过青山庄与张天门前辈话旧
作者：查慎行
朝代：清
体裁：七言律诗

一别京尘十五年，归休相对各华颠。主犹爱客宁辞病，我得如君便是仙。再世平泉深雨露，千章乔木长风烟。卜邻未果青山约，回首令人意惘然。
过顾培园编修新寓
作者：查慎行
朝代：清
体裁：七言律诗

不遣轻尘点鬓华，斯人直比玉无瑕。蜘蛛屋角垂垂露，蟋蟀阶除艳艳花。半枕茶烟清画阁，一窗香篆煖文纱。从今唱和贪多暇，底用题诗苦忆家。
过高旻寺挽湘雨长老
作者：查慎行
朝代：清
体裁：五言律诗

宿昔还山约，蹉跎久未忘。高僧先下世，法子继开堂。物外交游少，人间感叹长。馀生知几日，来炷影前香。
过齐云山麓
作者：查慎行
朝代：清
体裁：五言律诗

乱峰尊白岳，一水接青溪。云自香炉出，天盘石磴低。胜游凭指顾，倦路失攀跻。游子匆匆意，征途只向西。
过龙阳县
作者：查慎行
朝代：清
体裁：七言绝句

李衡洲畔水潭潭，生计漂流最不堪。抛却故园三百树，来尝霜橘洞庭南。
过�老与之论诗
作者：查慎行
朝代：清
体裁：古风

昨日鸠唤雨，今朝鹊报晴。村村桃李花，处处随浮萍。中流几千点，著此孤舟轻。故人知我来，一笑门前迎。别来四十日，颇觉太瘦生。苦吟诚乃疲，中有金石声。子诗人所怪，任意方孤行。自喜正在兹，焉能博时名。引我附同调，背汗颜亦赪。失学事惰游，东西无期程。古人传著述，多在名山成。涉猎得其粗，不如闭户精。子今虽善病，幽居领馀清。物理与天机，静观皆性情。愿子坚自信，后来有公评。
迈陂塘·吴民则属题秋浦归帆图用李分虎韵时由吴兴学博去任
作者：查慎行
朝代：清
体裁：词

问先生、采芹采茅，何如归采莼去。骆驼挢外樵风便，好著一枝柔橹。挽不住。看无恙归帆，稳挂西南路。镜奁初铸。趁鹭顶飘丝，凫翁刷翠，行到水穷处。船头转，一片空濛烟雨。吟续蘋洲笛谱。风流六客今何在，又作西湖社主。君记取。算道士矶边，未必无渔父。为侬留语。道放鸭人归，桃花春涨，来岁或寻汝。
迈陂塘·得盛鹤江书兼寄文可上人
作者：查慎行
朝代：清
体裁：词

忆离筵、绿醪红烛，黄头入馔新餍。满湖烟月归人醉，催解荷阴弱缆。波潋滟。算食宿程遥，多傍沙头店。长鱼似剑。每对了南烹，便思乡味，此意肯忘暂。谁更念，青草瘴生寒敛。蛮禽啼近山槛。传来怀袖加餐字，慰我萍漂梗泛。差不憾。想还往、风流二老年来占。纱幮竹簟。问醉里逃掸，吟边联社、别后兴增减。
迈陂塘·送杨粲英往湘潭
作者：查慎行
朝代：清
体裁：词

乍云开、琵琶峰顶，扑人岚气浓暖。桃花水泛清明后，翠转湘帆一面。风色便。指六六苍湾，突过川程半。新烟两岸。喜鲑菜旋通，舟车不隔，行子望江县。封侯事，三载未酬初愿。却从闹处闲看。山川洵美非吾土，蠃得将军善饭。君莫叹。渐髀肉生来，双掌摩挲遍。长沙米贱。好压取归航，捣香炊玉，尔汝互相劝。
迈陂塘·送韬荒兄往白下时余方计楚游兼订偕行之约
作者：查慎行
朝代：清
体裁：词

计邮签、苕苕几驿，长亭七十有五。杉青闸外挥杯别，一片繁笳叠鼓。投赠句。恨不满、绿波碧草江郎赋。杳无重数。向红板桥头，青杨巷口，都是黯然处。应怅望，旧日杏花春雨。重来双燕曾误。莫愁艇子空城畔，潮落潮生如故。邀笛步。好借取、半帆风色先期赴。逡巡且住。待结束游装，明年相趁，共听鹧鸪去。
迈陂塘·饮胡星卿先生白鹭洲荷亭上
作者：查慎行
朝代：清
体裁：词

绕名园、渟泓渌净，白莲镜里开合。檀桥西岸清无暑，迎面香来恰恰。烟景豁。望不尽、城端山色林梢塔。移来小榼。喜萝薜侵衣，葫芦贮酒，觞政罢秦法。浑忘却，旧日朱门邸閤。沙田十亩环匝。柴篱近与邻翁接，鸥鹭驯如鹅鸭。泥滑滑。任急雨催诗，飞去无多霎。芒鞋醉踏。正蓼外潮平，花西月到，归路听鞺鞳。
迈陂塘·高江村宫詹属题蔬香图
作者：查慎行
朝代：清
体裁：词

展生绡、天开图画，恍然身在璚圃。宫羹禁脔多尝遍，偏爱蔬香绕箸。江畔路。拟挂却衣冠，暂领田园趣。斑鸠啼午。正土软春酥，疏畦小棱，一阵菜花雨。筠笼浅，把送不劳地主。自携鸦觜锄去。十年宰相非难事，且与拨灰煨芋。烦致语。料五亩池边，未是归休处。聊追白傅。向紫苋青菘，黄芽绿甲，博取醉吟句。
远翠阁和汉瞻韵
作者：查慎行
朝代：清
体裁：五言律诗

处士留陈迹，轩窗背岭开。练光铺几席，烟气湿亭台。林僻僧宜少，天晴鹤未回。共拚吟遣日，无事定重来。
连下铜鼓鱼梁龙门诸滩
作者：查慎行
朝代：清
体裁：古风

上滩力相争，下滩势相借。连山百馀里，一抺苍然化。轻舟纸作底，百折穿石罅。雨雹飞两旁，雷霆奋其下。篙师心手习，快若王良驾。又如彀强弩，东向海门射。胥涛浩荡来，敛怒却退舍。河神况小婢，指摘或遭咤。因斯悟至理，出险在閒暇。向来覆舟人，正坐浪惊怕。
连日东风黄河冰合而复释清可鉴须眉亦一异也
作者：查慎行
朝代：清
体裁：七言绝句

地降天升水气澄，人间何处辨休徵。全亏三日柬风力，融尽黄河万里冰。
连日恩赐鲜鱼恭纪
作者：查慎行
朝代：清
体裁：七言律诗

银鬣金鳞照坐隅，烹鲜连日赐行厨。感踰学士蓬池鲙，味压诗人丙穴腴。素食馀惭留七箸，加餐远信慰江湖。笠檐蓑袂平生梦，臣本烟波一钓徒。
连日恩赐鲜鱼恭纪
作者：查慎行
朝代：清

银鬣金鳞照坐隅，烹鲜连日赐行厨。感逾学士蓬池鲙，味压诗人丙穴腴。素食余惭留匕箸，加餐远信慰江湖。笠檐蓑袂平生梦，臣本烟波一钓徒。
连日苦雨江势转盛闻小池口一带已成巨浸感赋
作者：查慎行
朝代：清
体裁：五言律诗

见说黄梅县，连朝浸渺瀰。雨中堤尽坏，江口地尤卑。农事侵饥溺，天心望转移。可怜关陇旱，竭泽正斯时。
连日赐御馔恭纪
作者：查慎行
朝代：清
体裁：五言律诗

不识天厨味，频惊出大官。调和从翠釜，珍重对金盘。腹俭扪应愧，恩深报渐难。翻防饥朔笑，待诏得加餐。
连日车行泥淖中朝来雇短驴自固城至安肃县凡两堕鞍即事有感
作者：查慎行
朝代：清
体裁：古风

雪消春水发，古道洼然低。客行忽落此，局促如鸡栖。两车同只轮，六马并一蹄。力尽甫脱险，坑深复无蹊。长恐雪继作，有渰云萋萋。晨兴天色佳，日脚垂虹蜺。跨驴横短策，快比骏駃騠。西南见郎山，刻露出角圭。宁知一往气，世路偏多迷。蹶跌岂及防，康庄有排挤。前行苟无失，迟速理亦齐。还来车上坐，且免衣沾泥。
连日雪不止忽忆塞外旧游
作者：查慎行
朝代：清
体裁：七言律诗

皋苏祠下拜龙公，预祝明年二麦丰。稍密尽教封蛰户，渐高休遣没牛宫。久无书寄孤鸿外，曾记身穿万马中。谁信茆檐蒙败絮，出门一步怕头风。
连日风雨山行颇有寒色
作者：查慎行
朝代：清
体裁：古风

盘旋八九里，下上千百寻。身在云气中，不知山浅深。雨声挂奔瀑，风响交长林。空谷早晚寒，飒然作秋阴。初疑春不到，忽有喈喈禽。
连朝风雨园庭海棠零落都尽而瓶中折枝娟然独秀老夫欲不誇为佛力其可得乎
作者：查慎行
朝代：清
体裁：七言绝句

两株芳树全摇落，泥污胭脂亦可怜。值得拈华成一笑，风灾不到四禅天。
连遇逆风舟行迟滞戏作吴体遣怀
作者：查慎行
朝代：清
体裁：七言律诗

云峰突兀天溟濛，打窗猛雨三日同。满槽浑浑西北水，劈岸浩浩东南风。得句偶然从意外，转头宛尔堕梦中。长年年长健可羡，弟作篙师兄柁工。
连雨不止独居小楼和陶杂诗十一首但借其韵不拟其体也·其七
作者：查慎行
朝代：清
体裁：古风

我穷不有命，生理乃见迫。遂令多牛翁，傲人以阡陌。盎无五斗陈，瓮有十月白。薰然壹醉富，未觉真乡窄。连宵风雨声，梦破江湖客。浮家犹见累，何计成拔宅。
连雨不止独居小楼和陶杂诗十一首但借其韵不拟其体也·其三
作者：查慎行
朝代：清
体裁：古风

杖藜虽鲜适，幽事亦易量。盆兰如佳人，含笑新出房。瓦盆列左右，独坐于中央。泠泠风露晨，宛在南山阳。勿将明媚眼，换此冰雪肠。
连雨不止独居小楼和陶杂诗十一首但借其韵不拟其体也·其九
作者：查慎行
朝代：清
体裁：古风

人情动如潮，汹汹非一端。三农赴力役，百贾逐贸迁。因之惰游民，狂走成痴颠。至尊轸疾苦，玉食方风餐。肯以供亿繁，而为奸吏缘。柔能暨远迩，义在大雅篇。
连雨不止独居小楼和陶杂诗十一首但借其韵不拟其体也·其二
作者：查慎行
朝代：清
体裁：古风

晚色时一晴，残阳带诸岭。参差入我牖，出没堕空景。夜雨旋复鸣，三更布衾冷。漫漫失清旦，未觉春昼永。起望海岸山，依然化云影。狂风卷平地，水势怒欲骋。谁知倚楼人，注目心逾静。
连雨不止独居小楼和陶杂诗十一首但借其韵不拟其体也·其五
作者：查慎行
朝代：清
体裁：古风

双燕将来巢，经营尚犹豫。窥檐时下上，入室互翔翥。初如择所依，终乃讫不去。乌衣亦可托，宁免漂摇虑。旧年堂上宾，风雨今焉如。浮尘寓天地，孰者为去住。始知鹏鴳游，未到逍遥处。区区挍大小，叛道吾窃惧。
连雨不止独居小楼和陶杂诗十一首但借其韵不拟其体也·其八
作者：查慎行
朝代：清
体裁：古风

老夫不任耕，病妇兼废桑。本务既两失，衣单食秕糠。莽苍无所之，况需三月粻。连阴欲何诣，却立希朝阳。低头尔室中，局舛敢自伤。寸田富梨枣，辟谷何奇方。仙人去我遥，再拜酹一觞。
连雨不止独居小楼和陶杂诗十一首但借其韵不拟其体也·其六
作者：查慎行
朝代：清
体裁：古风

雨来鸠唤愁，雨止鹊声喜。咄哉二鸟微，鸣噪强多事。阴晴及旱潦，造物茫茫意。偏胜岂必无，时行偶相值。但看云叆叇，忽散飙如驶。驰思亦何为，燥湿随宜置。
连雨不止独居小楼和陶杂诗十一首但借其韵不拟其体也·其十
作者：查慎行
朝代：清
体裁：古风

异端好大言，谈天率无稽。欺人尽聋瞆，自位高嵓崖。使读圣贤书，未必副所怀。背驰去千里，讵易相缝弥。合之则两伤，不如听其漓。吾道譬晖曜，潜见示角羁。积阴等薄蚀，暂蔽焉能亏。
连雨不止独居小楼和陶杂诗十一首但借其韵不拟其体也·其十一
作者：查慎行
朝代：清
体裁：古风

海角已穷僻，村中更苍凉。春流浑浑来，欲济川无梁。旧来豆麦陇，半作蛙黾乡。甘泽苟非时，杀菽同殒霜。诗成感蔚荟，恶草日夜长。
连雨不止独居小楼和陶杂诗十一首但借其韵不拟其体也·其四
作者：查慎行
朝代：清
体裁：古风

种树待春风，花开人向老。媚人以华色，花亦难自保。泫然霪潦中，仓卒难就燥。天工讵汝惜，得气翻悔早。蜂蝶两不知，芳心为谁抱。既开会有落，兹理何足道。
送人赴黔西
作者：查慎行
朝代：清
体裁：七言律诗

罗甸西游影倍孤，乱猿啼入赠行图。边城事少馀诗兴，幕府花开散酒徒。北雁久迟乡信到，南霜偏著客髯枯。封侯不是书生事，投笔无端笑渡泸。
送令诒归青浦即次留别原韵
作者：查慎行
朝代：清
体裁：古风

远别无善地，况乃当湓城。送客不思乡，此语非人情。乡心我久发，非缘送君生。输君后我来，竟复先我行。大江秋滚滚，日气昏离程。断雁思旧侣，閒鸥狎新盟。茫茫对岐路，归计何时成。
送何雪神宰溧阳
作者：查慎行
朝代：清
体裁：七言律诗

岭表才名久轶伦，一官江界去逡巡。五千里外飞凫地，三十年来谒选人。可有孟郊为县尉，长容闵贡作州民。鸣琴以外无公事，花气能销簿领尘。
送侯大年归疁城
作者：查慎行
朝代：清
体裁：七言律诗

惠子春深跨白驴，季鹰秋晚忆莼鲈。穷归瓯粤吟诗客，老奉龙舒养母图。过阙梁鸿仍感噫，多才王勃尚江湖。君今又挂南帆去，寂莫黄公旧酒垆。
送六皆归杭并寄章岂绩冯文子严定隅二首·其一
作者：查慎行
朝代：清
体裁：七言律诗

风急驼鸣沙外村，转蓬何意复归根。多时白发思游子，依旧青衫出国门。光范三书原失策，渭城一曲最销魂。买田只合山庄住，珍重天涯赠别言。
送六皆归杭并寄章岂绩冯文子严定隅二首·其二
作者：查慎行
朝代：清
体裁：七言律诗

黄叶黄花媚晚晴，酒旗茅店一程程。稍嫌压鬓边沙重，不碍冲寒布被轻。梦短剩留他夜话，计偕稀上故人名。得归我亦抽鞭去，忍向桑乾听雁声。
送冯文子南归时改就教职
作者：查慎行
朝代：清
体裁：五言律诗

计偕怜七上，屈就广文毡。旧事青灯外，归程白雁前。救贫无善策，揽镜得衰年。杯酒平生分，临岐意缺然。
送刘雨峰出守真定
作者：查慎行
朝代：清
体裁：古风

我初游学来帝京，渔洋夫子官司成。君时实助四门教，相临以分称师生。众中期许良独厚，洒脱不用常格程。过从往往得一醉，叩发谈议交纵横。感君磊落有真意，怜我迟莫方成名。五言投赠竟长幅，气韵遒逸声鍧铿。回环首尾二十载，我鬓渐白君颜赪。郎潜索米岂不久，一麾出守今专城。风前五马五骐骥，叱驭快作西南征。橐驼载书车载酒，绿杨夹路闻鹂鹒。常山古郡接畿辅，沙泉浏浏欣相迎。红蕖绕郭云锦烂，白鹭下浴滹沱清。行人六月汗如濯，过此尽爱徐徐行。谁欤妙手为补绘，铃阁何必非蓬瀛。我今一官苦羁鞅，欲往相就心摇旌。中山酿熟幸邮致，母令肺渴枯肠鸣。
送励南湖前辈奉旨归省尊甫少司寇公病
作者：查慎行
朝代：清
体裁：七言律诗

橐笔经时共直庐，何堪绝塞唱骊驹。乍看请急情辞苦，特许还家恩遇殊。客梦不离丹嶂远，乡心已与白云俱。最怜一掬酬恩泪，并为思亲洒路隅。
送劳书升通政养亲归里
作者：查慎行
朝代：清
体裁：七言律诗

吾乡前辈杨司马，曾脱朝衫换彩衣。祖道回思十年事，都亭又见一人归。白云去国情相似，黄发娱亲古亦稀。不是明时轻解组，五湖烟水属春晖。
送劳介岩副宪归里
作者：查慎行
朝代：清
体裁：七言律诗

老伏青蒲振直声，冰霜凛冽岁峥嵘。风波孰与批鳞险，华衮何如拜杖荣。九死人皆危此举，一归天特厚馀生。犹怜不及商山老，鸿鹄飞时羽翼成。
送卓次厚南归
作者：查慎行
朝代：清
体裁：五言律诗

多才能自爱，失意问谁堪。不作愤时语，转深吾辈惭。柳条攀欲尽，梅信到应探。乡思因君触，心随候雁南。
送又微侄自豫章东归兼示德尹
作者：查慎行
朝代：清
体裁：七言律诗

垂老双亲验鬓丝，薄游仍欠草堂赀。关河最左劳人计，猿鹤能宽闭户期。落拓生涯吾自笑，滞留情事尔应知。从教物论分优劣，点检初心也旋疑。
送友人入蜀
作者：查慎行
朝代：清
体裁：七言律诗

扬鞭倚剑出牂牁，钩栈盘云几驿过。盗贼烽销诸郡僻，英雄祠入乱山多。卜居未稳宁论地，行路虽难莫放歌。便拟题诗继夔后，此邦风物比如何。
送叔毅南归即次留别原韵三首·其一
作者：查慎行
朝代：清
体裁：七言律诗

到处谁当却扫迎，去留此际计非轻。自妆诗上还山集，何取人传入洛名。三世羡君犹共爨，百年为客总劳生。岂应陈孺长贫贱，如许须眉彻骨清。
送叔毅南归即次留别原韵三首·其三
作者：查慎行
朝代：清
体裁：七言律诗

敝庐好在龙山下，藤蔓花梢一一垂。春草池塘空入梦，泷冈窀穸杳无期。封书病检山妻药，陈筴慵探季子锥。百念因君多拨触，最愁人是望乡时。
送叔毅南归即次留别原韵三首·其二
作者：查慎行
朝代：清
体裁：七言律诗

朅来挟瑟并燕中，庑下犹欣傍伯通。尽有狂言容数子，每从高会厕诸公。淋漓醉射东方覆，躞蹀群看北野空。恰恰酒人从此散，一天无赖柳绵风。
送史儆弦前辈视学粤东二首·其一
作者：查慎行
朝代：清
体裁：七言律诗

去作蓬瀛海上仙，文昌八座本同躔。一朝掌制推三世，万里持衡在两年。唇气晴标瞻斗地，虹光夜发种珠渊。苍榕锦荔成阴遍，桃李春风分外妍。
送史儆弦前辈视学粤东二首·其二
作者：查慎行
朝代：清
体裁：七言律诗

凤池重望属宫端，亲见丹山振羽翰。昨捧紫纶千骑出，新开绛帐万人看。班香宋艳才相嬗，苏海韩潮量校宽。但是同朝谁不羡，文章早达似君难。
送同年乔松华赴任永福
作者：查慎行
朝代：清
体裁：五言律诗

碧水丹山路，迢迢六七千。桂林闻少瘴，荔浦喜通船。吏隐安荒外，人情薄眼前。孙郎行更远，作计幸周旋。
送同年刘大山应召赴行在三首·其一
作者：查慎行
朝代：清
体裁：七言律诗

且喜南冠不到头，复趋幄殿侍宸旒。恩威天大殊难测，去住身孤可自由。沙涧草香知麝过，林蹊月黑见萤流。识途老马今閒放，历历从君话旧游。
送同年刘大山应召赴行在三首·其三
作者：查慎行
朝代：清
体裁：七言律诗

弱羽回翔又一时，铩禽来拂凤皇池。重回蓬岛游仙梦，别拟山庄应制诗。眼望青冥行得路，心忧白发见无期。临岐直是难为别，二十年来两故知。
送同年刘大山应召赴行在三首·其二
作者：查慎行
朝代：清
体裁：七言律诗

行行莫虑出关遥，司马台东景色饶。禾黍连塍无弃地，松杉夹岸有浮桥。霜收野果丹砂实，雨剪山蔬翡翠苗。一段閒情知不乏，也应问荅到渔樵。
送同年唐益功出宰德清十八韵
作者：查慎行
朝代：清
体裁：七言排律

荆川嫡派承家学，经济文章孰比优。忝附同年成进士，欣看邻境得贤侯。是邦约略吾能说，此去艰难尔勿愁。小吏两三迎水递，长亭五十接乡邮。菰蒲影里携琴谱，菡萏香中发棹讴。到邑不离黄篾舫，浮家且傍白蘋洲。俗经旱潦需仁政，天与溪山赋近游。千丈奇峰当案立，一支健水入城流。帆樯终绎疑官路，烟火微茫辨市楼。篱落鸠鸣茶足雨，野田雉雊麦先秋。风醒晓岸鱼虾贱，叶暗农郊桑柘稠。碧瓮村村工酿酒，红裙个个善操舟。向来风物原如此，比日流亡稍复不。开廪屡蒙恩赈恤，催科聊缓岁徵求。瑟当急调弦须改，药遇名医病必瘳。预想居民多喜色，愧无赠策佐前筹。蚁封岂合长驰骏，鸡割何妨暂解牛。别有虚怀人未识，下车先为访南州。
送同年宋山言视学两浙
作者：查慎行
朝代：清
体裁：古风

与君邻墙居，晤言实疏旷。隔墙见高树，双鹊巢其上。连朝传好音，奉使开绛帐。余方移疾卧，君过问无恙。握手起踟蹰，慰怀释惆怅。吾乡十一郡，山海饶气象。自昔不乏才，名贤出辈行。读书想前哲，指授不流浪。长老尊所闻，后生知所向。家家承矩矱，一一资蕴酿。自从婺学衰，科举变时尚。姚江矫斯弊，绝学揭孤倡。传习到南雷，渊源大流畅。经经纬以史，文笔两浩荡。秀水及慈溪，颉颃庶相伉。尔来复谁继，耆老日凋丧。菑畬任榛芜，多士将安仰。君生公相家，儒雅世宗匠。商声振河岳，金石比清亮。人称诗满囊，自喜书压扛。此行执文枋，独力狂澜障。楩楠豫章材，厥初视乎养。植根在绩学，条蔓芟冗长。风先绝奔趋，名亦戒标榜。转移良易事，势捷登高唱。徒从制艺论，于众非所望。吾今老且废，记诵月就忘。尚思炳烛光，未肯颓然放。平生婞直性，语出常近谤。归去作州民，菰芦倘相访。
送同年宫书升赴任临汾
作者：查慎行
朝代：清
体裁：七言律诗

班联铨序五人俱，捧檄娱亲尔独殊。登第三年先老凤，得官千里试名驹。莲花旧洞真仙宅，蟋蟀馀风古帝都。矫首共看汾水上，一双飞舄是王凫。
送同年张耦韩宰灵宝
作者：查慎行
朝代：清
体裁：七言律诗

地当分陜旧称雄，剧邑依然函谷东。百里桑麻通虢略，一塍花柳界临潼。神明世合推贤宰，悃愊君能复古风。别有高人占紫气，仙才宁滞簿书中。
送同年归既垣之任西华
作者：查慎行
朝代：清
体裁：七言律诗

侯封两袭汉东京，百里今传小县名。却羡鸣琴来宓子，真堪捧檄慰毛生。太行北望浑连塞，洧水西流不到城。见说中牟壤相接，莫教卓茂擅循声。
送同年徐师鲁出宰安阳二首·其一
作者：查慎行
朝代：清
体裁：五言律诗

掉臂飞腾籍，甘心本分官。八年需次及，千里计程宽。邑以名都剧，人言簿领难。谁知游刃意，只作小鲜看。
送同年徐师鲁出宰安阳二首·其二
作者：查慎行
朝代：清
体裁：五言律诗

门风卿相后，棣萼尽龙媒。东海承儒术，中原展吏才。清流泉百汊，古迹邺三台。片瓦今难致，烦君访砚材。
送同年朱明原宰永城二首·其一
作者：查慎行
朝代：清
体裁：五言律诗

淮徐封壤接，芒野旧称饶。风俗酂侯国，人家薛疃桥。近闻成巨浸，行见布新条。膏雨随车去，讴歌遍黍苗。
送同年朱明原宰永城二首·其二
作者：查慎行
朝代：清
体裁：五言律诗

亳社来陈寔，桐乡得仲卿。苦辛怜旧尹，慈爱播先声。世羡成名早，官因奉母荣。古来循吏传，所重是书生。
送同年海天植前辈视学云南
作者：查慎行
朝代：清
体裁：七言律诗

八千馀里皇华使，二十多年侍从臣。馆阁文章天上草，门墙桃李日南春。先声到处苗风变，公道传来士气伸。尽让同官开府去，好持冰鉴答枫宸。